5 Pemain Bola Sepak Terkenal Yang Akhirnya Diisytiharkan Bankrap

Nasib atlit profesional dalam bab kewangan selalunya kurang cemerlang. Dalam laporan tahun 2018, lebih 500 pemain yang pernah menjadi pemain liga perdana Inggeris dikatakan menghadapi masalah kewangan walaupun satu masa dulu pernah mendapat gaji yang jauh lebih lumayan, berbanding orang lain.

Lebih 60% pemain sehingga tahun 2013, dikatakan diisytiharkan seorang bankrap selepas lima tahun bersara daripada karier mereka dengan perceraian, kemurungan dan masalah mental menjadi punca utama.

Sukan bola sepak memang mampu melahirkan ramai nama besar yang tidak dapat lari daripada masalah sama. Berikut adalah lima pemain bola sepak terkenal yang dulunya lumayan, kini berdepan dengan masalah kewangan teruk akibat pilihan mereka.

Salah seorang pemain pertahanan yang mencipta nama di pasukan Liverpool, pemain kelahiran Norway ini mencetuskan kontroversi sekitar tahun 2007.

Walaupun terkenal dengan kemahiran menendang kaki kiri yang boleh dikatakan 'power' macam peluru - Riise tidak mampu membayar hutang sebanyak £100,000; walaupun gajinya ketika itu £50,000 seminggu! Biasanya pemain diisytiharkan bankrap selepas bersara tetapi Riise nyata berbeza diisytiharkan bankrap semasa kemuncak kariernya.

Nasib malang itu menimpa Riise selepas salah satu pelaburan hotel yang disertainya di Norway tidak membawa pulangan yang diharapkan. Riise juga dikatakan menjadi mangsa penipuan melibatkan nilai £3 juta yang menyebabkan dia berdepan kerugian besar. Status beliau sebagai pemain paling banyak beraksi untuk pasukan kebangsaan Norway nyata tidak membantu beliau menghadapi masalah kewangan. (Liverpool's Riise declared bankrupt)

Salah seorang pemain legenda England yang sering dikaitkan dengan masalah disiplin, Paul Gascoigne bersara sepenuhnya daripada bola sepak pada awal era millenium. Bagaimanapun, hidupnya mula bergelumang dengan masalah ketagihan arak sehinggakan dia berdepan masalah kewangan yang kritikal.

Notis pengisytiharan bankrap diserahkan kepada beliau pada tahun 2011 akibat daripada tuntutan cukai yang tidak dijelaskan, berjumlah £42,500 keseluruhannya perlu dibayar. Gascoigne melakukan rayuan untuk diberikan tempoh pembayaran secara ansuran - walaupun satu ketika dulu, dia mempunyai pendapatan sekitar £22,000 seminggu.

Dia juga pernah menerima wang persetujuan menandatangani kontrak sebanyak £2 juta semasa menyertai pasukan Lazio di Itali. Pada tahun 2016, beliau berjaya menyelesaikan jumlah tuntutan secara pembayaran bulanan dan diisytiharkan bebas daripada risiko di anggap bankrap. (Paul Gascoigne pays off debt of almost £50,000)

Salah seorang pemain kebangsaan England yang menjadi pujaan gadis kerana wajahnya yang tampan, David James terkenal sebagai salah seorang penjaga gawang England yang berbakat; tetapi turut sama dikenali kerap melakukan kesilapan bodoh. Walaupun begitu, ternyata pengurusan kewangan beliau lebih teruk.

Semasa zaman kegemilangannya, James dikatakan terlalu boros. Seandainya kasutnya terkoyak sedikit, dia beli baru. Kerete terkemik sikit? Dia akan terus ke pusat jualan kenderaan. Walaupun begitu, James juga terkenal sebagai seorang yang dermawan, melalui banyak aktiviti amal yang dianjurkan beliau.

Selepas melalui perceraian yang menyebabkan dia kehilangan banyak aset, pada tahun 2014 setahun selepas bersara - James diisytiharkan bankrap. Bagi melunaskan hutang yang ada, James mengumumkan acara jualan bagi membolehkan dia membayar sejumlah tuntutan wang yang diperlukan dengan majoriti jualan membabitkan jersi-jersi terhad yang dikumpul sepanjang karier beliau. (Former England footballer David James declares himself bankrupt)

Diisytiharkan sebagai salah seorang pemain terbaik Amerika Syarikat yang bermain di Eropah, Brad Friedel mempunyai karier sebagai penjaga gawang yang panjang - bermain sehingga mencecah usia 44 tahun serta memegang rekod melakukan kemunculan paling panjang tanpa henti, di liga Perdana Inggeris.

Dikenali sebagai seorang yang bertanggungjawab, Friedel cuba melakukan apa yang dia patut lakukan, membangunkan sebuah akademi bola sepak di sekitar Columbus dan Cincinatti untuk melatih generasi baru pelapis bola sepak Amerika Syarikat. Malangnya, model menjalankan akademi itu yang dibuat tanpa meletakkan keuntungan akhirnya menghantui beliau kembali.

Dengan menggunakan pelaburan dana sendiri serta pinjaman sejumlah $10 juta, Friedel membuka banyak pusat latihan namun ekoran ketiadaan perancangan rapi - akhirnya projek tersebut berdepan kegagalan hanya untuk menampung kos operasi yang terlalu besar. Cubaan untuk menjual beberapa aset milik akademi tidak mendapat sambutan.

Atas niat baik beliau, Friedel terpaksa menanggung jumlah hutang yang tinggi dan rumahnya pula dirampas. Hanya pada tahun 2013, beberapa aset milik akademi kelolaan Friedel berjaya dijual - pada harga 1/3 harga asalnya. (Brad Friedel soccer academy disaster)

Pada zaman kemuncaknya, Ronaldinho adalah pemain nombor satu dunia. Dia bukan saja terkenal dipadang, malahan terpilih untuk menjadi duta kepada banyak jenama terkenal dunia. Kariernya hebat, memenangi anugerah pemain terbaik 2004 dan 2005, berjaya merangkul semua piala yang ada serta dinobatkan selebriti bola sepak dunia setaraf David Beckham.

Pendapatannya hanya melalui bola sepak juga sangat tinggi. Dia dilaporkan mendapat gaji £1 juta sebulan di Barcelona, £480,000 selepas berpindah ke AC Milan sebelum menerima bayaran £100,000 ketika penghujung karier beliau di kelab Flamingo, Brazil. Pada tahun 2015, nilai Ronaldinho diumumkan berada sekitar £80 ke £100 juta keseluruhannya.

Malangnya, kehidupan beliau yang agak boros, tidak takut untuk berbelanja serta gemar berpoya-poya menyebabkan wangnya mengalir lebih cepat keluar daripada masuk. Beberapa siri kesilapan yang dilakukan melibatkan penaja juga menyebabkan jenama besar mula menjauhkan diri dari dia.

Pada tahun 2018, selepas berdepan tindakan saman akibat pembinaan tanpa permit melibatkan kediamannya, Ronaldinho diminta membayar sebanyak £1.75 juta. Beliau cuba menjual kediamannya itu bagi membolehkan saman dijelaskan namun gagal dan diisytiharkan bankrap.

Bulan Julai 2019, kesemua 57 kediaman milik beliau disita dan passport beliau ditahan. Sesuatu yang melucukan, selepas pihak mahkamah mengisytiharkan beliau bankrap pada tahun 2018 - akaun bank Ronaldinho didapati hanya mengandungi £6 di dalamnya. Sekiranya ditukar, sekitar RM31 sahaja. (Ronaldinho pays hefty fine to recover passport)


Selepas Perang Dagang US China, Jualan Iphone 11 Hambar di China

Anda sebenarnya boleh membeli iPhone dari dalam talian dan menunggu ia dihantar kepada anda atau memilih lokasi tertentu untuk anda pergi mengambilnya sendiri.

Namun, bagi peminat setia produk Apple, tradisi adalah tradisi. September bermaksud bulan pelancaran produk terbaru iPhone. Ini bermakna akan akan ada barisan yang panjang di luar Apple Store di seluruh dunia untuk mendapatkan produk baru secepat mungkin. Pada tahun ini, hari itu jatuh pada Jumaat, 20 September 2019.

Di Apple Store Sydney, Australia, pelanggan telah menunggu seawal jam 3 pagi iaitu 5 jam sebelum gedung itu dibuka bagi menjadi orang pertama memiliki iPhone 11 di Australia. Beratus-ratus pembeli yang lain beratur di belakangnya dengan niat yang sama.

Di Singapura, pembeli telah beratur sehari lebih awal daripada hari pelancaran iPhone 11. Di New York pula, dianggarkan lebih daripada 700 orang beratur untuk mendapatkan produk terbaru Apple ini. Keadaan ini boleh dikatakan berlaku di semua kedai Apple di seluruh dunia.

Produk terbaru iPhone 11 juga telah dilancarkan di pasaran China pada hari yang sama. Namun, sambutan kali ini berbeza dengan produk-produk telefon pintar keluaran Apple sebelum ini.

Tinjauan mendapati, hanya sedikit sahaja peminat die-hard produk Apple yang kelihatan beratur di luar kedai untuk menjadi pembeli terawal iPhone 11.

Ia begitu berbeza berbanding ratusan pembeli yang sanggup berkhemah untuk produk sebelum ini. Hanya beberapa dozen sahaja pembeli yang beratur jika digabungkan seluruh kedai-kedai Apple di Shanghai dan Beijing.

Sebelum ini, beratus-ratus pembeli sanggup menunggu selama berjam-jam lamanya untuk mendapatkan produk terbaru dari Apple. Ini mungkin disebabkan bahang daripada perang perdagangan antara China dan Amerika Syarikat yang berlaku baru-baru ini.

Prestasi jualan syarikat teknologi gergasi Amerika Syarikat itu sedang dipantau dengan teliti di pasaran telefon pintar dunia. Ini kerana, Apple telah ketinggalan di belakang pesaing-pesaing yang menghasilkan produk yang lebih mudah dan penuh dengan ciri-ciri menarik beberapa tahun kebelakangan ini.

Kebanyakan penggemar produk Apple memilih untuk membeli iPhone 11, iPhone 11 Pro dan iPhone 11 Pro Max melalui dalam talian apabila pra-jualan telefon pintar itu dibuka pada minggu lepas. Harga siri terbaru iPhone 11 bermula dari USD 699 (RM 2918) hingga USD 1,099 (RM 4588).

Penganalisa berkata permulaan pra-jualan iPhone 11 adalah lebih baik berbanding kitaran terakhir setahun yang lalu. Laman web e-dagang China iaitu JD.com membuat kenyataan bahawa hari pertama pra-jualan siri iPhone 11 naik 480% berbanding iPhone XR tahun lepas.

Antara pelanggan yang membeli iPhone 11 di salah satu kedai Apple di Beijing pada hari pelancaran adalah seorang programer yang hanya mahu dikenali sebagai Liu. Dia sebenarnya telah mengumpul semua telefon pintar siri Apple sejak rangkaian 3G lagi.

Liu sangat tertarik dengan iPhone 11 Pro yang agak mahal dan mempunyai tiga kamera di bahagian belakang. Liu berkata, kamera iPhone 11 adalah lebih baik pada waktu malam dan imejnya lebih jelas.

Pelanggan lain pula agak risau sekiranya siri model iPhone 11 tidak boleh menggunakan rangkaian (network) generasi kelima atau 5G. Ini akan membuatkan produk Apple menjadi ketinggalan di belakang produk 5G lain seperti yang dikeluarkan Huawei Technologies dan Vivo.

Mereka berharap agar produk Apple juga boleh menyaingi produk 5G yang lain pada keluaran seterusnya. Seorang lagi pembeli iPhone 11 berkata, 5G mungkin akan menjadi teknologi yang dipakai secara meluas di bandar besar seperti Beijing pada akhir tahun hadapan. Sekiranya Apple tidak melakukan sesuatu maka mereka akan jauh ketinggalan.

Pelancaran iPhone 11 di kedai-kedai Apple di seluruh China dijalankan sehari selepas pembuat telefon pintar Huawei, melancarkan siri terbaru mereka iaitu Mate 30.

Siri terbaru Huawei dikatakan lebih kompak, mempunyai kamera yang lebih sensitif dan skrin melengkung (wrap around) yang lebih jelas berbanding iPhone terbaru walaupun model Huawei agak membimbangkan kerana kekurangan akses kepada aplikasi Google yang popular.

Namun, Huawei telah mengalami lonjakan sokongan daripada pengguna di China selepas jenama itu menjadi mangsa dalam perang perdagangan antara Amerika Syarikat dan China. Sementara itu, pasaran jualan Apple di China yang merupakan penyumbang terbesar mereka terus menunjukkan penurunan.


Memahami Masalah Harga Kediaman Yang Terlalu Tinggi

Kami banyak menulis artikel berkaitan isu pemilikan kediaman, kerana sama seperti anda - kami juga adalah antara jutaan warga Malaysia yang berdepan isu yang sama. Lagipun, topik ini sentiasa panas kerana perkara ini sangat besar kesannya pada masyarakat.

Walaupun begitu, kami senantiasa memegang tanggapan bahawa seseorang perlu memahami realiti sebenar yang berkait dengan pasaran hartanah di negara kita - sebelum kita mampu mengeluarkan pandangan.

Jadi hari ini, apa yang kami mahu lakukan adalah merumuskan laporan yang telah dikeluarkan oleh Institut Penyelidikan Khazanah Nasional, menerusi satu kajian yang dilakukan menggunakan data dari tahun 2000 hingga 2014, di mana laporan ini diterbitkan.

Kami harap dengan rumusan ini, akan membantu anda memahami dengan lebih jelas daripada perspektif seorang warganegara atau bakal pembeli rumah khasnya, situasi yang sedang membelenggu negara kita.

Sebenarnya, kadar pemilikan kediaman di negara kita berada pada tahap yang tinggi - melebihi negara seperti Australia, UK dan Amerika Syarikat.

Bagi tahun 2010, sebanyak 72.5% rakyat negara kita memiliki kediaman sendiri sama ada secara sah atau tidak sah. Tidak sah ini bermaksud rumah yang didirikan secara setinggan atau dikawasan-kawasan terlarang. Jangan tertipu pula dengan angka yang tinggi itu pula ya - angka yang tinggi itu sebenarnya banyak dibantu oleh pemilik di kawasan luar bandar.

Bagi masyarakat urban atau bandar, kadar pemilikan kediaman sendiri jauh lebih rendah berbanding angka yang disebutkan. Purata pemilik kediaman sendiri di kawasan luar bandar adalah 81.2% sementara bagi kawasan bandar hanyalah 69.1%.

Singapura mencatatkan peratusan yang tertinggi, dengan 87.2% warga mereka memiliki kediaman, Australia 68.1%, UK 67.4% dan Amerika Syarikat 66.5%.

Sejak dari tahun 2000 sehinggalah tahun 2014, dapat dilihat wujud kenaikan yang konsisten apabila dibandingkan nilai kediaman yang dijual secara purata dan kenaikannya pula agak melampau - dengan tahun 2009 hingga 2014 menjadi tempoh di mana kenaikan tertinggi dicatatkan.

Dalam tempoh 3 tahun sahaja dari 2012 hingga 2014, berlaku kenaikan purata harga jualan kediaman daripada RM248,514 kepada RM331,888. Gila kan? Bagaimana kenaikan gaji kita mampu mengejar angka sebegitu?

Antara negeri paling terjejas teruk disebabkan kenaikan harga melampau ini adalah Sabah, Kuala Lumpur, Terengganu, Pahang, Pulau Pinang dan Perlis.

Pembeli di Sabah menerima kesan paling buruk, apabila semua jenis kediaman yang dijual di dalam tempoh 14 tahun dari tahun 2000 hingga 2014, mengalami kenaikan 3 kali ganda harga jualan dalam tempoh tersebut - jauh meninggalkan Kuala Lumpur dan Selangor, yang dikatakan memiliki nilai kediaman lebih tinggi.

Ini adalah persoalan yang seringkali diperdebatkan. Benarkah rakyat Malaysia benar-benar tidak mampu menjadi pemilik rumah?

Statistiknya - purata pendapatan penduduk negara kita dengan kenaikan nilai hartanah sebenarnya seiring, jadi apabila kita hanya melihat angka - tidak ada masalah untuk seorang rakyat Malaysia memiliki kediaman. Bagaimanapun, perbandingan purata pendapatan dengan purata harga kediaman saja tidak mampu menjelaskan realiti sebenar yang dihadapi masyarakat.

Jadi KRI menggunakan indikator yang dinamakan sebagai indikator median pelbagai bagi mengenalpasti beza sebenar di antara pendapatan dengan nilai rumah yang dijual. Formulanya jelas - sekiranya harga rumah berada pada kadar 3 kali median pendapatan purata rakyat Malaysia, ini menandakan harga rumah memang benar-benar seiring dengan purata pendapatan.

Simulasi yang dijalankan pihak KRI mendapati wujud trend keseimbangan pada dua-dua faktor yang dibandingkan, akan menandakan dalam pasaran negara kita kedudukan indikator kemampuan pembeli mesti duduk seimbang 3 kali nilai median purata pendapatan tahunan kita iaitu RM4,585 sebulan, bagi tahun 2014.

Dengan menggunakan angka tersebut - amat jelas sekali harga kediaman di negara kita berada di luar kemampuan majoriti masyarakat kita.

Data yang diperolehi sejak tahun 2000 menunjukkan masyarakat kita tidak pernah mengalami situasi di mana harga jualan kediaman seiring dengan 3 kali jumlah median pendapatan penduduk.

Pada tahun 2000, mediannya adalah RM24,558 tetapi harga purata ketika itu RM100,000. Bermula tahun 2009, angka ini semakin melebar dengan nilai median RM43,512 tetapi purata harga kediaman sudah mencecah RM149,000. Pada tahun terakhir data dipungut - indikatornya sudah terlalu untuk dikejar dengan nilai purata kediaman mencecah RM242,000 sementara pendapatan pula hanya berada pada tahap RM55,020.

Ini bermakna sejak tahun 2000, indikator harga kediaman mestilah berada pada kadar 3 kali ganda nilai median pendapatan tahunan tidak pernah tercapai, dengan angka 4 kali ganda pendapatan diperlukan hanya untuk menyaingi kenaikan harga rumah yang mendadak.

Dengan menggunakan indikator 3 kali median pendapatan tahunan sebagai penanda aras, KRI berjaya mengkategorikan semua negeri di Malaysia kepada empat kumpulan berbeza;

Kumpulan pertama adalah negeri yang mana nilai indikator yang dicatatkan melebihi 5 kali ganda perbezaan median pendapatan dengan nilai harga kediaman. Negeri paling teruk terjejas adalah Terengganu kerana secara puratanya pendapatan masyarakat negeri itu jauh lebih rendah berbanding negeri lain, walaupun harga kediaman di sana antara yang paling rendah.

Kuala Lumpur, Pulau Pinang dan Sabah menemani Terengganu, dengan kesemua negeri mencatatkan keperluan untuk mempunyai 5 kali nilai median, hanya untuk membeli kediaman.

Kumpulan kedua adalah negeri yang mencatatakan skor 4.1 ke 5.0 dari segi indikatornya. Secara puratanya, negara kita mencatatkan skor 4.4 menandakan sukarnya rakyat negara kita untuk membeli kediaman berikutan purata pendapatan yang tak seiring. Pahang, Kelantan, Perak, Perlis dan Johor berada dalam kelompok ini.

Kumpulan ketiga adalah negeri yang mencatatkan indikator 3.1 ke 4.0 di mana harga jualan kediaman ditakrifkan sebagai tidak mampu dimiliki secara moderat. Selangor, Negeri Sembilan, Sarawak dan Kedah tergolong dalam kumpulan ini walapun secara amnya, Negeri Sembilan, Sarawak dan Kedah mempunyai harga kediaman antara yang rendah di negara kita.

Hanya satu negeri saja diisytiharkan mempunyai median pendapatan dan median harga kediaman yang seiring, iaitu Melaka. Melaka mencatatkan skor 3.0 betul-betul di atas penanda aras, menunjukkan hanya di Melaka harga jualan kediamannya benar-benar mencerminkan kemampuan sebenar pembeli. Pemaju kediaman di Melaka juga harus dipuji kerana berjaya menawarkan kediaman-kediaman yang benar-benar bersifat mampu milik.

Jadi kami harap artikel ini dapat menjawab persoalan anda - adakah kediaman di Malaysia dijual pada harga tidak masuk akal?

Jawapannya ya. Hanya Melaka saja menawarkan kediaman pada harga yang layak dikatakan berpatutan mengikut kemampuan poket orang kita. Tahniah Melaka! Harapan kami satu saja - cuba cari jalan mengalirkan trafik setiap hujung minggu. Teruk sangat kesesakan jalannya.


5 Individu Yang Memenangi Hadiah Loteri Dengan Cara Menipu

Sepanjang dekad ini, orang ramai telah cuba menipu loteri untuk memenangi hadiah yang tersangat banyak.

Sesetengah daripada mereka melakukannya secara sah, sesetengahnya melanggar undang-undang, dan taktik yang lain dikatakan tidak dapat ditentukan sama ada salah atau tidak.

Salah satu taktik yang tidak melanggar undang-undang adalah adalah dengan membeli tiket loteri dengan jumlah yang banyak namun ada syarikat loteri yang tidak membenarkan ini dilakukan.

Oleh itu, sesetengah ahli matematik, ahli statistik dan ahli ekonomi telah mengkaji loteri dengan terperinci dalam menentukan peluang terbaik untuk mereka menang.

iluminasi.com kongsikan 5 individu yang memenangi loteri dengan cara menipu.

Pada 23 Disember 2010, seorang lelaki berpakaian baju sejuk masuk ke sebuah kedai QuikTrip di Iowa, Amerika Syarikat dan membeli tiket loteri Iowa Hot Lotto.

6 hari kemudian, dia diisytiharkan sebagai pemenang hadiah jackpot bernilai RM69 juta selepas tekaan keenam-enam nombornya adalah tepat.

Hadiah itu tidak dituntut sehingga November 2011, apabila seorang peguam bernama Philip Johnston menelefon pejabat loteri tersebut untuk menuntut hadiah.

Philip memberitahu nombor siri tiket dengan tepat namun apabila ditanyakan pakaian yang dipakai oleh pemenang ketika membeli tiket, dia menjawab dengan salah.

Dia kemudiannya mengaku bahawa cuba untuk menuntut hadiah tersebut untuk anak guamnya yang tidak mahu identitinya diketahui.

Pejabat loteri enggan memberikan hadiah tersebut kerana peraturan loteri Iowa mewajibkan pemenang datang sendiri.

Cubaan kedua untuk menuntut hadiah dibuat menggunakan firma guaman untuk satu amanah gagal apabila pihak syarikat mendapat tahu bahawa Phillip Johnston merupakan presiden amanah tersebut.

Mereka menjadi curiga dan melakukan siasatan. Pihak berkuasa mempunyai video CCTV ketika lelaki tersebut membeli tiket namun tidak dapat mengenalinya, jadi mereka mengeluarkan rakaman itu, dengan harapan orang ramai akan membantu.

Akhirnya lelaki identiti lelaki tersebut didedahkan sebagai Eddie Tipton. Eddie merupakan pekerja di pejabat loteri itu yang mana telah menghasilkan satu perisian yang memilih nombor yang menang.

Pihak berkuasa kemudiannya mendapati bahawa Eddie telah memprogramkan perisian ke dalam salah satu daripada dua buah komputer yang menentukan nombor yang menang.

Ketika Eddie sedang dalam perbicaraan, seseorang yang tidak dikenali memberitahu kepada polis bahawa abang Eddie iaitu Tommy Tipton pernah memenangi loteri yang sama 10 tahun sebelum itu.

Pada tahun 2007, salah seorang kawannya, Robert Rhodes, juga memenangi RM3.3 juta dari loteri Wisconsin. Eddie dibicarakan atas dua tuduhan penipuan dan menerima hukuman 25 tahun penjara.

Pada tahun 2005, Zhao Liqun, seorang lelaki Cina yang mengendalikan tiga kedai loteri untuk Loteri Kebajikan Cina, menemui satu kelemahan yang membolehkannya membeli tiket dengan nombor yang menang dalam masa lima minit ketika pengumuman nomber tersebut dibuat.

Zhao mengeksploitasikan kelemahan ini untuk memenangi hadiah RM15.7 juta dalam tempoh 2  tahun. Dia sering menggunakan kawan-kawan dan jiran-jirannya menuntut hadiah kemenangan supaya dia tidak membangkitkan syak wasangka.

Walau bagaimanapun, Zhao ditangkap pada Januari 2007 selepas pegawai loteri mendapati bahawa penuntut hadiah loteri bukanlah orang yang sama membeli tiket itu.

Zhao menerima hukuman penjara seumur hidup dan semua hartanya dirampas oleh kerajaan.

Pada tahun 2009, Remmele Mazyck, seorang timbalan pengarah keselamatan di Arkansas Lottery memulakan skim untuk menipu loteri yang merupakan tempat dia bekerja.

Penganjur loteri sering memberikan beberapa tiket secara percuma untuk tujuan promosi.

Namun, Remmele mengumpul tiket-tiket tersebut dan tidak pernah memberikan secara percuma, sebaliknya dia menggores untuk melihat sama ada tiket tersebut memenangi loteri atau tidak.

Remmele hanya menuntut hadiah di bawah RM2,000 kerana kemenangan yang tinggi memerlukan dirinya untuk hadir ke pejabat loteri.

Penipuan ini hanya diketahui 3 tahun kemudian iaitu pada Oktober 2012 apabila dia cuba untuk menuntut hadiah loteri yang mana sepatutnya dijual oleh kedai yang tidak lagi wujud.

Penyiasat mendedahkan bahawa Remmele telah menuntut lebih daripada 22,000 kemenangan yang bernilai sekitar RM2 juta di antara tahun 2009 dan 2012.

Walau bagaimanapun, peguamnya mendakwa ini hanyalah nilai tiket yang diperolehi secara fraud dan tidak semuanya telah menang. Mazyck dihukum penjara 37 bulan dan memerintahkan untuk membayar lebih daripada $ 482,000 dalam pembayaran balik.

Remmele dihukum penjara 37 bulan dan diperintahkan membayar balik wang yang dituntutnya.

Pada tahun 1980, Nick Perry telah didedahkan sebagai rakan sejenayah dalam salah satu skandal yang paling buruk yang pernah melanda loteri AS.

Ketika itu, Nick menjadi hos di studio televisyen di mana nombor-nombor pemenang dipilih. Bola bernombor dimasukkan ke dalam mesin yang berputar dan memutarkan bola sebelum 3 bola rawak dipilih oleh mesin tersebut.

Nombor-nombor pada bola dianggap sebagai nombor yang menang dan ia secara langsung di televisyen di mana Nick telah menjadi hos sejak tahun 1977.

Tanpa pengetahuan penonton, Nick bersama beberapa pekerja pejabat loteri dan televisyen telah berkomplot dengan Marago bersaudara untuk menipu rancangan tersebut.

Mereka mengecat semua bola kecuali dengan cat lateks yang menjadikannya lebih berat daripada biasa, kecuali bola bernombor 4 dan 6.

Ini bermakna bola yang akan menang adalah gabungan "4" dan "6." Pada 24 April 1980, mereka memenangi RM14.7 juta selepas mesin itu memilih nombor 666.

Namun, mereka tidak pernah menerima wang kemenangan itu kerana pegawai-pegawai loteri menjadi curita ke atas banyak tiket yang dibeli di seluruh negeri yang merupakan gabungan nombor 4 dan 6 sahaja.

Siasatan tidak lama kemudian mendedahkan hubungan jenayah antara Nick dan Marago bersaudara. Marago bersaudara tidak menerima sebarang hukuman penjara dengan memberitahu pihak berkuasa tentang Nick dan pegawai loteri yang lain.

Nick dijatuhkan hukuma 7 tahun penjara, manakala pekerja loteri yang lain dihukum penjara 2 tahun dan kurang. Nick Perry menafikan bahawa dia tidak bersalah sehingga kematiannya pada tahun 2003.

Pada tahun 1960-an, ahli ekonomi Romania, Stefan Mandel menghasilkan algoritma yang membenarkannya meramalkan lima daripada enam nombor tiket loteri yang menang dalam loteri Romania dengan tepat . Dia menggelarkan kaedahnya sebagai "combinatorial condensation".

Dia mengumpulkan wang daripada rakan dan akli keluarganya untuk memberli beribu-tibu tiket yang mengandungi 5 nombor dan nombor rawak lain.

Dengan cara ini, Stefan memenangi hadiah bernilai RM81,000, yang kemudian dibahagikan kepada mereka yang terlibat memberikannya pulangan RM16,000.

Wang tersebut digunakannya untuk berhijrah ke Australia di mana dia mula menipu loteri sekali lagi. Stefan sedar dia boleh memenangi loteri Australia jika dia membeli semua tiket yang ada.

Ini kerana loteri Australia hanya membenarkan pemain untuk memilih enam nombor antara 1 dan 40.

Mandel pasti akan menang jika dia membeli setiap kombinasi nombor iaitu 3,838,380 tiket dengan harga $1 setiap satu. Ini akan memberikan keuntungan selagi mana hadiah jackpot adalah melebihi $ 3,838,380 (RM16 juta).

Stefan berjaya meyakinkan beberapa pelabur yang berminat dan memenangi beberapa kali sebelum loteri Australia mengubah undang-undangnya bagi menutup kelemahan ini.

Stefan yang tidak putus asa beralih kepada loteri Virginia di Amerika Syarikat, di mana mempunyai kombinasi nombor antara 1 dan 44.

Ini bermakna terdapat 7,059,052 kombinasi nombor, yang mana jauh lebih rendah berbanding 25 juta kombinasi nombor bagi loteri lain di seluruh Amerika Syarikat.

Dia kemudiannya menubuhkan Dana Lotto Antarabangsa di bawah syarikatnya iaitu Pacific Financial Resources dan menjual saham kepada 2,524 pelabur.

Setiap pelabur melaburkan sekurang-kurangnya RM12,000 ke dalam skim itu yang mana digunakan Stefan untuk membeli beberapa komputer dan pencetak dan mengambil 16 orang pekerja untuk mencetak lebih daripada 7 juta tiket.

Namun, dia hanya mampu menghantar 5.5 juta tiket sebelum loteri tersebut tutup pada Februari 1992. Ini mengurangkan kemungkinannya untuk menang daripada 100% kepada 78%.

Nasib menyebelahi Stefan apabila dia memenangi hadiah jackpot bernilai RM113 juta dan lebih daripada RM3.8 juta untuk hadiah sampingan.

Loteri Virginia enggan membayar wang kemenangan tersebut dan memulakan penyiasatan yang melibatkan 14 agensi berlainan termasuk CIA, FBI dan Suruhanjaya Sekuriti Australia, yang mana mengesahkan bahawa Stefan tidak melakukan sebarang kesalahan atau penipuan.

Dia membayar kepada dirinya RM6.8 juta yuran perundingan dan memberikan hanya RM5,600 sahaja kepada setiap pelabur.

Hari ini, beberapa negeri di Amerika Syarikat mempunyai undang-undang yang menghalang orang ramai daripada meniru taktik ini.


Kisah Raja dan Tukang Ramal Yang Digelar "Nostradamus Indonesia" - Jayabaya

Jayabaya adalah seorang raja Hindu yang memerintah kerajaan Kediri purba (Jawa Timur) selama 24 tahun dari 1135 hingga 1179 Masihi. Dia terkenal kerana menjadikan kerajaan Jawa Timur sangat maju berbanding sebelum-sebelumnya.

Selain itu, Jayabaya juga diingati kerana ramalan-ramalannya yang terkenal. Antara ramalannya yang menjadi kenyataan adalah kedatangan Belanda yang menjajah pulau-pulau Indonesia, 800 tahun selepas kematiannya. Dia merupakan antara raja paling terkenal dalam sejarah Indonesia.

Jayabaya berjaya memulihkan kedudukan sosial setelah Jawa bergelut dengan konflik yang besar. Permusuhan antara dua raja bersaudara yang memerintah di dua pulau bertentangan telah menyababkan Jawa terjerumus dalam perang. Apabila Jayabaya menjadi raja Kediri, dia berhasil menyatukan kedua-dua kerajaan.

Di bawah pemerintahannya, Kediri menjadi makmur dan pertanian berkembang dengan pesat. Kekayaan dan pengaruh kerajaan Kediri didokumentasikan pada teks-teks Cina abad ke-13 yang ditulis oleh Zhou Qufei.

Dalam bukunya, Lingwai Daida, Zhou menulis tentang kerajaan Jawa yang makmur dan setaraf dengan kekayaan kerajaan China ketika itu. Ahli sejarah percaya Zhou menulis tentang kerajaan Kediri yang diperintah raja Jayabaya.

Jayabaya juga terkenal kerana minatnya yang mendalam terhadap seni, khususnya karya sesusasteraan Hindu pada masa itu. Dia sangat menyanjungi penyair-penyair terkenal pada zamannya seperti Empu Sedah dan saudaranya, Empu Penuluh.

Empu Edah dan Empu Penuluh terkenal kerana menulis buku Bharatayudha iaitu kisah epik India, Mahabharata, dalam bahasa jawa kuno. Dalam buku mereka, nama Raja Jayabaya disematkan sebagai penaung mereka.

Seperti raja-raja sebelumnya, Jayabaya juga mendakwa dirinya adalah dari keturunan tuhan yang dihantar untuk memerintah bumi. Beberapa teks sejarah mendakwa Jayabaya adalah cucu-cicit tuhan kebijaksanaan Hindu iaitu Brahma, manakala sebahagian lagi mendakwa dia adalah jelmaan semula Wisnu iaitu dewa yang menjaga keseimbangan baik dan buruk dunia.

Atas dakwaan ini, kepercayaan rakyat semakin kuat bahawa Jayabaya memiliki kemampuan ajaib. Raja itu dikatakan menulis sendiri satu siri ramalan yang dikenali sebagai Serat Jayabaya. Salah satu salinan tertua Serat Jayabaya telah diterjemahkan pada tahun 1835, 700 tahun selepas raja itu hidup.

Sesetengah ramalan Jayabaya agak samar-samar dan sukar untuk ditafsirkan, sama seperti Nostradamus. Bagi yang tidak mengenalinya, Nostrdamus atau Michel de Nostredame (1503-1566) adalah seorang ahli astrologi yang menulis buku Les Propheties. Di dalamnya terkandung 942 puisi yang meramal kejadian masa hadapan. Ada beberapa ramalan terkenalnya menjadi kenyataan.

Namun, ramalan Jayabaya masih sangat popular dan penting secara politik. Ramalannya mempunyai pengaruh yang kuat terhadap kebudayaan Indonesia khususnya Jawa selama beberapa abad kemudian.

Sesetengah lagi ramalan Jayabaya agak terperinci dan ada yang menjadi kenyataan. Ada ramalannya yang sangat tepat sehingga Jayabaya dianggap sebagai mistik di kalangan orang Jawa moden.

Salah satu ramalan Jayabaya yang paling terkenal ialah tentang ketibaan orang kulit putih yang akan menjajah Jawa untuk masa yang sangat lama. Ramalan ini tepat menceritakan tentang Indonesia dijajah Belanda yang tiba di kepulauan itu pada 1595, lebih daripada 400 tahun selepas Jayabaya meramalnya.

Ramalan seterusnya pula menceritakan tentang orang berkulit kuning dari utara. Kedatangan mereka di Jawa mengakhiri kekejaman orang kulit putih di kepulauan itu. Namun, kedatangan kedua ini tidak begitu lama, hanya seperti jangka hayat tanaman jagung.

Ramalan ini sesuai dengan kedatangan Jepun yang menyerang Indonesia semasa Perang Dunia Kedua. Jepun yang menjajah Indonesia selama beberapa tahun (lebih daripada jangka hayat jagung yang hanya beberapa bulan) telah mengakhiri penjajahan Belanda ke atas Indonesia.

Beberapa lagi ramalan Jayabaya dilihat mempunyai persamaan dengan apa yang berlaku pada hari ini. Dia meramalkan ramai anak dara lanjut usia, janda-janda melahirkan anak tanpa suami (hasil luar nikah), wanita berpakaian lelaki, seks bebas menjadi biasa, rasuah berleluasa, kapal berlayar di udara (pesawat), gerabak bergerak tanpa kuda (kereta api) dan banyak lagi.

Ketika ini, kebanyakan ramalan Jayabaya telah berlaku di Indonesia. Ada satu lagi ramalan Serat Jayabaya yang dipercayai sesetengah orang, khususnya masyarakat Jawa masih lagi belum berlaku.

Jayabaya meramalkan tentang kedatangan seorang individu digelar "Ratu Adil" yang akan menyatukan seluruh Indonesia dan membawa negara itu kembali ke zaman keemasannya. Menurut Jayabaya, individu ini akan menjadi pemimpin terbesar yang pernah ada di tanah Jawa.

Ramalan Ratu Adil ini sering menjadi agenda politik di Indonesia terutamanya ketika menghadapi kemelut politik. Ramalan ini pernah digunakan untuk membangkitkan semangat rakyat Indonesia ketika memperjuangkan kemerdekaan pada tahun 1945. Selain itu, setiap pemimpin negara itu merasakan diri mereka adalah "Ratu Adil" dalam ramalan Jayabaya.

Antara ramalan pelik Jayabaya yang dipercayai segelintir orang di Indonesia ialah tentang pengakhiran dunia. Jayabaya meramalkan bencana terakhir dunia akan berlaku pada tahun 2100 iaitu 81 tahun daripada sekarang.


Kisah 'Pasukan Pertahanan Lembu' India - Cow Vigilantes

Mereka mungkin tidak memakai topeng seperti mana adiwira dalam televisyen, namun mereka tidak teragak-agak untuk mengambil tindakan - seandainya mereka berdepan dengan situasi yang memerlukan mereka bertindak.

Kewujudan gerakan yang digelarkan sebagai 'pasukan pertahanan lembu' atau 'cow vigilantes' di India, merupakan satu fenomena yang sebenarnya sudah ada sejak dulu tetapi kini mula popular selepas kerajaan BJP di bawah pentadbiran Narendra Modi mula membawa agenda seiring dengan mereka.

Walaupun sudah diberikan amaran bahawa tindakan mereka sebenarnya menyalahi undang-undang, komuniti kumpulan Hindu yang meletakkan undang-undang di tangan mereka percaya apa yang mereka lakukan benar. Yang menjadi masalah, kerajaan India juga dilihat sebenarnya menyokong gerakan mereka.

Aktiviti menyembelih lembu sudah menjadi satu bentuk larangan di majoriti kawasan negara India, yang mempunyai populasi penganut Hindu dalam jumlah terbesar. Oleh kerana itu, sentimen dan kedudukan lembu sebagai seekor haiwan yang suci seringkali menjadi propaganda politik yang sangat berkesan dalam menyatukan persepsi penganut Hindu khasnya.

Sudah berdekad-dekad lamanya pemimpin Hindu mendesak kerajaan mereka agar memperkenalkan larangan penuh, seterusnya meningkatkan lagi kawalan ke atas penyeludupan lembu-lembu ke kawasan tertentu yang menjadi sumber makanan beberapa komuniti bukan Hindu.

Sentimen ini sampai ke kemuncaknya selepas Narendra Modi, pada ketika itu masih lagi Ketua Menteri Gujarat kerap kali memainkan pandangan bahawa kedudukan lembu di India belum terpelihara sepenuhnya dan kerajaan pada ketika itu perlu melakukan sesuatu yang drastik. Propaganda ini dilihat berjaya membawa Modi naik sehinggakan dia memenangi pilihanraya bersama partinya BJP dan Modi memegang jawatan Perdana Menteri.

Beberapa kejadian pembunuhan yang dilakukan pengganas Hindu terhadap individu Muslim yang dipercayai terlibat dalam penyembelihan lembu langsung tidak mendapat sebarang reaksi kerajaan Modi, yang dilihat sengaja membiarkannya berlaku. Hanya pada bulan Ogos 2018 kerajaan Modi mengeluarkan kenyataan mengkritik apa yang berlaku - empat tahun selepas mengambil alih tampuk kuasa.

Kumpulan-kumpulan berbahaya yang dengan sengaja mensasarkan mereka yang didapati menghina atau membahayakan nyawa lembu, berleluasa tanpa sebarang kawalan. Sehingga bulan Disember 2018, seramai 44 orang telah meninggal dibunuh dengan kejam, 36 daripadanya melibatkan orang Islam. 280 cedera diserang dalam 100 insiden melibatkan 'pasukan pertahanan lembu' yang dipenuhi individu beragama Hindu.

Antara kisah paling menyayat hati adalah kisah yang berlaku pada bulan Mac 2016, apabila dua orang lelaki Muslim bernama Majloom Ansari, 35 tahun dan anak buahnya Imtiaz Khan, 12 tahun mati diserang sekumpulan lelaki Hindu semasa dalam perjalanan ke pasar bagi menjual lembu jagaan mereka.

Dihalang daripada meneruskan perjalanan, kedua-duanya dipukul dan diserang dengan kayu dan kapak sebelum mayat kedua-duanya digantungkan dipokok - menggunakan tali yang sama digunakan untuk mereka menambat lembu jagaan mereka. Apa yang lebih menyayat hati, ayah Imtiaz, Azad Khan yang sempat melarikan diri terpaksa melihat dari dalam semak anaknya dibunuh dan digantung; terus mendiamkan diri bimbang perkara sama berlaku kepadanya juga.

Satu lagi kes yang kerap kali disebutkan adalah pembunuhan seorang warga Muslim berusia 55 tahun, bernama Pehul Khan. Dalam perjalanan pulang dengan membawa beberapa ekor lembu menaiki lori, lori Pehul ditahan 200 orang samseng. Walaupun mempunyai dokumen menyatakan lembu dalam jagaannya hanya digunakan untuk mendapatkan bekalan susu bagi bulan Ramadan tahun tersebut, rayuannya tidak diendahkan.

Pehul ditarik keluar kenderaannya sebelum dibelasah sehingga mati, barangan peribadinya seperti wang dan telefon dirompak. Apa yang menyedihkan - kematian Pehul disifatkan sebagai keadilan oleh beberapa orang pemimpin tertinggi BJP kerana melakukan kesalahan memindahkan haiwan tanpa permit.

Tindakan pembunuhan itu, mendapat pujian individu paling berpengaruh serta dianggap ketua kumpulan 'pasukan pertahanan lembu' India - Sadhvi Kamal Didi.

Selepas Narendra Modi mengambil alih tampuk kerajaan, beberapa kumpulan kecil yang sebelum ini terpaksa beroperasi dalam diam mula menampakkan taring sebenar mereka. Antaranya adalah 'Bhartiya Gau Raksha Dal' atau 'Persatuan Organisasi Pelindung Lembu India' singkatannya BGRD dan juga 'Rashtriya Mahila Gau Raksha Dal' atau RMGRD.

RMGRD merupakan antara kumpulan lantang memperjuangkan kesucian lembu diketuai oleh seorang wanita bernama Sadhvi Kamal yang lebih selesa membahasakan dirinya sebagai 'kakak' atau 'didi.' Nama beliau dan kumpulannya mula menjadi terkenal selepas kejayaan mereka menutup sebuah hotel di daerah Jaipur, Rajasthan milik seorang pengusaha Muslim - kerana menghidangkan daging.

Kumpulan yang diketuai Sadhvi aktif di tiga negeri, Rajasthan, Haryana dan Uttar Pradesh; mempunyai keahlian lebih 2,200 orang wanita dan tidak diketahui jumlah keahlian lelakinya. Setiap ahli yang ada tidak takut untuk bertindak ganas asalkan kepentingan mereka dilindungi.

Setakat ini, Sadhvi mengaku sudah berjaya menyelamatkan lebih 583 ekor lembu daripada disembelih dan menjadikan penyeludup-penyeludup lembu sebagai sasaran utama. Bangga dengan apa yang dilakukannya, wanita itu mengaku setakat ini sudah lebih 15 laporan polis dilakukan ke atas aktiviti kumpulannya namun beliau yakin polis tidak akan mengambil sebarang tindakan.

Masalah terbesar - Sandhvi Kamal bukanlah satu-satunya pemimpin masyarakat yang ada. Ada lebih kurang 200 lagi kumpulan serupa muncul membawa agenda serupa.

Statistik tidak berbohong apabila direkodkan insiden berkaitan samseng-sameng yang melindungi lembu semakin meningkat hari ke hari, tanpa ada kawalan ketat diperkenalkan. Kumpulan seperti BGRD atau RMGRD merasakan kerajaan India menyokong usaha mereka dek pengenalan pelbagai sekatan baru ke atas aktiviti penyembelihan lembu, diperkenalkan.

Pada bulan Mei 2017, kerajaan India melarang sebarang bentuk eksport daging lembu ke pasaran luar di seluruh negara. Beberapa negeri memperkenalkan larangan keras menghalang pemilikan, jualan dan aktiviti memakan lembu. Akibat larangan ini, aktiviti penyeludupan semakin kerap berlaku dan kumpulan-kumpulan samseng ini mula mendakwa mereka bertindak dalam mematikan penyeludupan terus berlaku.

Merasakan diri mereka ejen kerajaan, kumpulan ini bertindak tanpa sebarang garis panduan, bebas melakukan apa saja kerana tidak ada tindakan balas berlaku menyebabkan mereka percaya mereka bertindak atas mandat yang diberi kerajaan.

Sesuatu yang lebih membimbangkan, siasatan media mendapati kumpulan-kumpulan ini juga mendapat latihan daripada sebuah badan bernama RSS yang dikenalpasti sebagai biro utama latihan paramilitari di bawah parti BJP.

Bagi mereka yang terlibat, apa yang mereka lakukan adalah perjuangan suci - walaupun terpaksa membunuh orang lain. Lembu dilihat sebagai haiwan yang tidak diletak pada tempat yang sepatutnya, jadi kumpulan-kumpulan ini mahu membetulkan keadaan itu.

Mereka mempunyai misi yang jelas; menyelamatkan maruah orang Hindu dengan melindungi lembu-lembu daripada terus dilapah menjadi makanan orang yang tak mempedulikan status lembu dalam agama Hindu.


Bolehkah Otak Yang Rosak Disebabkan Syabu Dipulihkan?

Memang tidak diragui bahawa dadah methamphetamine atau lebih dikenali sebagai syabu dan ais, boleh menyebabkan kerosakan yang progresif dan mendalam kepada otak pengguna.

Namun, apa yang menjadi persoalan utama dalam hal ini adalah sama ada kerosakan itu boleh dipulihkan semula selepas seseorang itu berhenti menggunakannya.

Malangnya, jawapannya yang kita cari ini bukanlah sesuatu yang ringkas.

Walaupun ada kemungkinan bahawa beberapa kerosakan akan mula pulih apabila pengguna berhenti, ada jenis kerosakan lain yang mungkin lebih sukar untuk dirawat.

Walau bagaimanapun, apa yang kita tahu ialah pemulihan fungsi otak hanya boleh dilakukan selepas tempoh pantang yang lengkap.

Penggunaan syabu yang kuat atau dalam jangka masa yang panjang merosakkan otak secara biokimia dan fisiologi.

Kerana otak sudah menjadi terbiasa dengan dadah ini semasa ketagihan, aktiviti biokimia yang telah diubah mungkin mengambil masa untuk menjadi normal semula apabila dadah tidak lagi diambil.

Tetapi dalam kebanyakan kes, apa-apa ketidaknormalam dalam biokimia akhirnya akan kembali semula kepada asal.

Di pehghujungnya, syabu menyebabkan kerosakan kepada sel-sel otak dan keupayaan untuk memulihkan kerosakan ini sebahagian besarnya bergantung kepada di mana kecederaan itu berlaku.

Jika ia berada di kawasan di mana sel-sel otak yang lain boleh mengimbangi, maka pemulihan berkemungkinan akan berlaku.

Namun, jika ia berlaku di mana sel-sel lebih khusus dan memiliki sel-sel lain yang tidak dapat membantu, maka pemulihan sangat sukar untuk berlaku malah mungkin mustahil.

Terdapat 3 cara di mana penggunaan jangka panjang syabu boleh merosakkan otak:

Pendedahan terhadap syabu untuk jangka panjang mengubah pengangkut dan penerima selular otak (sistem yang bertanggungjawab untuk menyampaikan mesej di seluruh otak) secara langsung.

Oleh kerana pengangkut dan penerima ini bertanggungjawab untuk mood seseorang, gangguan kronik boleh membawa kepada gejala kegelisahan, kerengsaan, sikap tidak peduli, kemarahan, kemurungan dan insomnia.

Jadi, syabu itu sendiri tidak menyakitkan sel saraf (neuron) yang menerima mesej kimia. Ianya tetap utuh.

Oleh itu, berhenti mengambil syabu boleh menormalkan aktiviti pengangkut dan penerima.

Bagi sesetengah orang, hal ini boleh mengambil masa beberapa minggu dan bagi yang lain ia mungkin memerlukan sehingga 18 bulan untuk memulihkan disfungsi otak sepenuhnya.

Ketagihan syabu juga merosakkan bahagian otak yang dikenali sebagai pusat ganjaran. Ini adalah kawasan otak yang merangkumi kawasan ventral tegmental, nukleus accumbens dan lobus frontal.

Penggunaan syabu yang kronik menyebabkan peningkatan tahap sitokin di otak. Ini adalah bahan kimia yang mana mencetuskan perkembangan sinaps baru (sambungan) di antara sel-sel otak.

Semakin kerap syabu diambil, semakin banyak yang sitokin akan menghasilkan laluan tambahan antara neuron untuk menampung aktiviti otak meningkat. Sebaik sahaja perubahan ini berlaku, ia biasanya akan kekal.

Perubahan kepada pusat ganjaran otak sebahagian besarnya bertanggungjawab terhadap keinginan terhadap syabu yang boleh dialami seseorang setelah berhenti.

Penggunaan syabu yang tegar diketahui dapat menyebabkan kematian sel di bahagian otak yang berkaitan dengan kawalan diri, termasuk lobus frontal, nukleus caudate dan hippocampus.

Kerosakan di kawasan ini boleh dilihat dengan gejala psikiatri yang dikesan dalam ketagihan peringkat seterusnya, termasuk demensia, psikosis dan skizofrenia.

Malangnya, ini adalah jenis sel yang tidak dianggap sebagai sel berlebihan.

Fungsinya tidak boleh dibantu oleh sel-sel otak lain dan apa-apa kerosakan yang berlaku kepasa sel ini boleh dianggap kekal.

Dalam tahun-tahun kebelakangan ini, kajian saintifik telah bertujuan untuk menilai kesan berhenti jangka panjang terhadap aktiviti otak dalam bekas pengguna syabu.

Sebuah kajian tahun 2010 yang dijalankan oleh Jabatan Psikologi dan Penyelidikan Pusat Penyakit Substansi di Temple University melihat pemulihan fungsi otak selepas pemberhentian dadah rekreasi yang berbeza, termasuk ganja, MDMA (ecstasy) dan syabu .

Dengan syabu, bekas pengguna yang telah berhenti selama 6 bulan mendapat skor lebih rendah dalam kemahiran motor, kemahiran lisan, dan tugas psikologi berbanding orang yang tidak pernah mengambil syabu.

Walau bagaimanapun, selepas 12 dan 17 bulan, keupayaan mereka untuk melakukan banyak tugas dengan kemahiran motor dan lisan kembali sama dengan orang biasa.

Satu kawasan di mana bekas pengguna ketinggalan adalah dalam tugas-tugas psikologi, di mana mereka lebih cenderung untuk menunjukkan kemurungan, sikap tidak berminat atau agresif.

Keupayaan untuk memulihkan fungsi otak yang normal selepas berhenti menggunakan syabu adalah berbeza bagi setiap orang.

Ia sebahagian besarnya berkaitan dengan berapa lama, berapa kerap dan berapa banyak syabu yang diambil.

Dengan itu, bekas pengguna boleh menjangkakan peningkatan dalam fungsi dan / atau gejala berikut dalam tempoh enam hingga 12 bulan selepas berhenti:

Satu perkara yang tidak mudah untuk dipulihkan adalah keinginan terhadap dadah yang dialami oleh bekas pengguna selepas beberapa tahun berhenti.

Ia adalah masalah yang biasanya disebabkan oleh kerosakan pada saluran kawalan otak iaitu kawasan fasciculus retroflexus dan ventral tegmental.

Untuk menangani keinginan ini, bekas pengguna harus menjalani program rehabilitasi yang menyeluruh dan proses neurogenesis di mana seseorang belajar untuk melakukan kawalan diri bagi merangsang aktiviti pada kawasan kawasan fasciculus retroflexus dan ventral tegmental.


Apa Akan Berlaku Pada Pemain Bola Sepak Yang Tamat Kontrak?

Ketika itu adalah pertengahan bulan Jun. Aku membuka suratkhabar, terus ke bahagian sukan. Pada saat itu, aku belum mempunyai kelab sedangkan kontrak aku bakal tamat 1 Julai berikutnya - nasib baiklah setiap kelab diwajibkan membayar tambahan sebulan gaji sekiranya ada pemain gagal mendapatkan kelab selepas tamat kontrak. Jadi aku ada jaminan pendapatan lagi sebulan.

Di bahagian sukan, terpapar satu artikel tentang pemain-pemain terbaik yang bakal tamat kontraknya. Aku salah seorang yang disenaraikan. Melihat nama aku tersenarai, aku jadi marah jadi aku menghubungi ejen aku. Dia memberitahu aku publisiti seperti itu perlu aku terima - kerana hanya dengan itu aku boleh mendapatkan majikan baru. Jadi artikel itu cubaan pertama untuk ejen aku menghubungkan aku dengan kelab-kelab yang dia rasakan bagus dan mampu dia hubungi.

Aku kembali tenang. Fikiran aku kembali pada awal bulan November tahun sebelum itu, selepas pengurus aku meyakinkan aku dia akan menyelesaikan isu kontrak aku. Sekarang sudah bulan Jun, jadi kata-kata dia pada ketika itu hanyalah untuk menyedapkan hati aku.

Bermula daripada bulan Februari empat bulan sebelum kontrak aku tamat, setiap kali ada perlawanan di stadium kami - aku akan mula melakukan aktiviti PR aku - sengaja mencari ruang berbual dengan pengurus pasukan lawan atau jurulatih mereka, hanya untuk menunjukkan sifat aku yang peramah, baik dan mudah diuruskan.

Ini kerana pengurus paling takut terbeli pemain yang perangainya bermasalah. Dua bulan berikutnya pada bulan April, aku ke majlis makan malam PFA (persatuan bolasepak England) hanya untuk berbual-bual sambil menonjolkan diri pada mereka yang mungkin berminat mengambil aku.

Seorang pengurus bertanya tentang isu yang aku alami menyebabkan aku jarang bermain. Aku jelaskan aku cedera tetapi kini sudah pulih dan sedang menjalani proses rehabilitasi. Sebulan dua lagi aku akan kembali cergas sepenuhnya, kata aku. Dia senyum mendengar penjelasan aku.

Walaupun demikian, masa terus berlalu dan aku belum menerima sebarang tawaran kontrak baik dari kelab aku sendiri ataupun kelab lain. Ejen aku berkali meyakinkan aku supaya jangan risau dan percaya saja dengan dia. Satu pengajaran yang aku saksikan sendiri melibatkan seorang pemain terkenal, selepas dia menjadi antara pemain terbaik musim 2016/2017.

Pendapatannya ketika itu agak tinggi dan kontraknya bakal berakhir. Dia ditawarkan gaji lebih lumayan dengan kelab Bolton Wanderers, bagaimanapun mungkin atas nasihat ejennya dia membiarkan saja tawaran itu, berharap agar ada tawaran lain akan datang dengan gaji lebih tinggi.

Sayangnya, itu saja tawaran yang dia terima. Hendak tak hendak dia kembali menghubungi Bolton Wanderers menyatakan kesediaan untuk menerima tawaran yang ada. Malangnya Bolton sudah pun menemui pengganti kepada dia. Pemain itu mula panik kerana kontraknya sudahpun tamat.

Akhirnya dia terpaksa menyertai sesi ujian sebuah kelab divisyen 1 dengan kontrak gaji hanya 1/4 daripada apa yang Bolton tawarkan. Itu adalah risiko yang pemain bola sepak, walau sehebat mana pun kita - perlu sedia hadapi.

Secara diam tanpa pengetahuan ejen aku, aku hubungi seorang ejen lain secara senyap yang aku tahu mempunyai hubungan dengan seorang pengurus terkenal.

Syarat aku mudah saja, jika dia berjaya mendapatkan aku kelab bersama pengurus itu, dia bakal mendapat habuannya. Jika dia gagal, aku mengharapkan agar dia dapat mencarikan aku peluang lain. Semuanya dilakukan hanya secara tidak rasmi. Aku bernasib baik dia setuju walaupun tindakan ini kurang profesional. Aku nyatakan berapa gaji yang aku sasarkan dan dia berjanji akan menyampaikan minat aku kepada pengurus tersebut.

Perlukah aku malu menjaja diri aku sedemikian rupa? Tradisinya memang begitu. Akan ada masa setiap pemain bola sepak ditamatkan kontraknya jadi cara yang dia ada - hanyalah dengan menjual dirinya sendiri pada kelab atau pengurus yang diharapkan terbuka menerimanya.

Bermula sekitar penghujung bulan Jun, aktiviti perpindahan pemain mula rancak. Ada pemain nasibnya bergantung kepada perpindahan pemain lain. Ada yang bernasib baik diterima ke kelab lain secara mudah. Pada ketika inilah ramai pemain tidak tahu apa hala tuju mereka sebenarnya. Terawang-awang tanpa mengetahui dengan kelab mana kita akan bermain musim berikutnya atau lebih malang, mengetahui diri kini bergelar ejen bebas yang tiada kelab mahu menagih khidmatnya.

Aku sendiri pernah melalui satu pengalaman sedih -  sedang memandu ke stadium sebuah kelab Liga Perdana Inggeris untuk menandatangani kontrak dan mendapat panggilan semasa dalam perjalanan; memberitahu aku bahawa pengurus yang sudah bersetuju menandatangani aku dipecat.

Aku teruskan juga perjalanan ke sana untuk mengesahkan berita yang aku terima dan pulang hampa. Itulah nasib pemain sebenarnya.

Aku bernasib baik pada penghujung bulan Jun itu, aku sudah mendapat pengesahan seorang pengurus terkenal - dia meminta aku mendiamkan dulu perkara tentang persetujuan dia untuk mengambil aku bermain di kelabnya. Apabila seorang pengurus seperti dia sudah memberikan kata putus seperti itu, tidak akan ada pemain mampu menolaknya termasuklah aku.

Jadi sepanjang beberapa minggu sehinggalah jendela perpindahan ditutup, aku terus dihubungi ejen-ejen dan wakil kelab yang mahu bertanyakan status aku. Beberapa tawaran juga diberikan.

Seronok rasanya apabila seorang pemain seperti aku yang tiada lagi kontrak - masih lagi ditagih khidmatnya oleh kelab-kelab berstatus liga perdana Inggeris. Bagi seorang pemain, kemampuan untuk menentukan sendiri masa depan kita merupakan satu peluang yang jarang datang bergolek.

Aku lega dalam jendela ini aku dapat membuat keputusan yang baik untuk keluarga aku. Yang lebih penting, peluang untuk terus beraksi di tahap tertinggi merupakan sesuatu yang dikejar semua pemain. Peluang untuk bermain dalam liga-liga divisyen bawah perlu aku tangguhkan dulu, untuk sementara.

Mungkin tak lama lagi, akan tiba masa aku perlu turun liga. Cuma nasib aku masih baik, bukan sekarang masanya.

Artikel ini adalah terjemahan dan olahan semula artikel The Player: What it's like to be an out-of-contract footballer in the summer yang diterbitkan pada bulan Julai tahun 2017. Semua gambar dalam artikel ini hanyalah sebagai hiasan.


Lelaki Ini Menjadi Jutawan Dengan Hanya Menjual Batu - Gary Dahl

Siapa yang ingin menjadi jutawan? Soalan yang lebih tepat ialah siapa yang tidak mahu menjadi jutawan? Sebenarnya, jika berpeluang menjadi jutawan pasti tiada siapa yang akan menolaknya.

Namun, semua orang sedar bahawa bukanlah sesuatu yang mudah untuk bergelar jutawan atau mempunyai wang simpanan lebih daripada RM 1 juta. Terdapat pelbagai cara untuk menjadi jutawan sama ada anda bergaji besar, memiliki perniagaan yang berjaya atau mewarisi harta yang banyak.

Bagi seorang lelaki ini, dia berjaya menjadi jutawan dalam sekelip mata dengan begitu mudah dan tidak disangka-sangka sama sekali. Lelaki yang berasal dari Amerika Syarikat bernama Gary Ross Dahl ini berjaya bergelar jutawan dengan hanya menjual batu sahaja. Berikut adalah kisah bagaimana dia melakukannya.

Gary dilahirkan di Bottineau, Dakota Utara, pada 18 Disember 1936 dan dibesarkan di Spokane, Washington. Ibunya bekerja sebagai seorang pelayan restoran dan bapanya pula bekerja dalam bidang pembalakan.

Gary melanjutkan pengajiannya di Washington State University dan kemudian bekerja sebagai seorang editor bebas. Dia adalah seorang pencinta haiwan dan memelihara pelbagai jenis haiwan seperti kucing, anjing, arnab, ayam, kambing dan banyak lagi.

Sebagai seorang yang tidak mempunyai pekerjaan tetap, Gary terdesak untuk memperolehi wang dengan cepat bagi menampung kos hidup nya dengan melakukan pelbagai jenis pekerjaan.

Tambahan pula, hobinya sememangnya memerlukan kos yang tinggi bagi membeli makanan, merawat dan menyediakan tempat tinggal untuk haiwan-haiwan peliharaannya itu.

Suatu hari pada tahun 1975, Gary bersama rakan-rakannya keluar untuk bertemu dan minum bersama-sama. Mereka berbual tentang banyak perkara tetapi Gary kelihatan sedikit diam, mungkin kerana memikirkan cara bagaimana untuk mengatasi masalah kewangan yang dihadapinya.

Topik perbualan mereka kemudian tertumpu pada haiwan peliharaan. Rakan-rakannya mengeluh kerana perlu mengeluarkan sejumlah wang yang banyak untuk dibelanjakan bagi keperluan haiwan-haiwan peliharaan mereka.

Ketika itu Gary mencelah perbualan dengan berjenaka bahawa dia tidak mempunyai sebarang masalah kerana dia membela "batu" sebagai haiwan peliharaannya dan tidak perlu mengeluarkan wang untuk membeli makanan atau merawatnya.

Mereka kemudian ketawa terbahak-bahak dengan jenaka itu. Tiada siapa yang mengambil serius jenaka itu kecuali Gary sendiri. Dia terfikir, alangkah bagusnya jika ada haiwan peliharaan yang mudah dijaga seperti itu.

Gary cuba menjadikan konsep batu peliharaannya itu sebagai kenyataan. Dia membeli batu sungai dari Mexico dengan harga satu sen sebiji. Namun, dia mempunyai satu lagi masalah untuk menjayakan ideanya itu.

Dia terfikir mengapa orang mahu membeli sebiji batu yang boleh mereka temui dengan mudah di belakang rumah sendiri? Apa bezanya batu yang dijualnya berbanding batu-batu lain?

Setelah penat memikirkan caranya, Gary akhirnya muncul dengan produk "Pet Rock". Ia bukan sekadar batu sungai yang berbentuk bulat dan licin sahaja tetapi lebih daripada itu. Ciri-ciri menarik mengenai Pet Rock ialah pembungkusannya.

Pet Rock dijual dalam kotak kertas, siap dengan lubang-lubang kecil seperti ruang untuk haiwan bernafas. Batunya diletakkan di atas jerami kering seperti sarang burung.

Setiap kotak Pet Rock disertakan juga dengan manual yang menceritakan secara terperinci bagaimana untuk menjaganya. Manual itu juga menceritakan tentang baka batu peliharaan itu seolah-olah ia adalah seperti seekor kucing atau anjing. Satu set Pet Rock dijual pada harga USD 3.95.

Gary mula memasarkan Pet Rock tidak lama sebelum sambutan Tahun Baru Krismas. Pada mulanya, dia agak risau apakah respon yang akan ditunjukkan masyarakat terhadap Pet Rock tetapi terkejut apabila produk gimiknya itu mendapat sambutan hangat.

Tidak lama selepas itu, Pet Rock sudah mula dijual di kedai-kedai permainan dan cenderamana di seluruh negara. Dalam hanya beberapa bulan sahaja, 1.5 juta Pet Rock telah terjual. Ini menjadikan Gary seorang jutawan segera.

Pet Rock menjadi fenomena popular Amerika pada tahun 1975. Gary telah dijemput untuk menghadiri rancangan terkenal "The Tonight Show with Johnny Carson". Malah, ada lagu bertajuk "I'm in Love with My Pet Rock" dicipta dan dimainkan di corong-corong radio.

Walau bagaimanapun, populariti Pet Rock tidak bertahan lama. Selepas kejayaannya itu Gary membuka sebuah bar dan cuba menjual beberapa produk baru seperti "Red China Dirt" dan "Sand Kittens" tetapi tidak begitu berjaya seperti Pet Rock.

Gary berkata, kejayaan Pet Rock mungkin disebabkan beberapa faktor. Rakyat Amerika tidak pernah melihat produk seperti itu sebelum ini. Ketika itu juga, Perang Vietnam baru sahaja berakhir ditambah pula dengan Skandal Watergate yang melanda negara.

Orang ramai mungkin perlu sesuatu yang menghiburkan hati dan Pet Rock adalah produk lucu yang berjaya menambat hati mereka. Gary Ross Dahl telah meninggal dunia pada 23 Mac 2015 ketika berusia 78 tahun.


7 Bukti Saintifik Kenapa Aktiviti Bersemburit Ditegah Agama

Salah seorang aktivis golongan LGBT yang paling lantang bersuara adalah seorang peguam dan penulis kelahiran India warga Amerika Syarikat, bernama Urvashi Vaid - salah seorang individu wanita yang dinamakan majalah TIME, sebagai antara pemimpin muda paling berpengaruh pada tahun 1994.

Dalam sebuah ucapan beliau pada tahun 1997, Vaid mengakui bahawa matlamat perjuangan golongan seperti mereka adalah untuk membangunkan sebuah masyarakat yang dapat menerima homoseksualiti sebagai sesuatu yang sihat, natural dan normal - dengan matlamat itu dijadikan agenda utama beliau sendiri.

Tahun ke tahun, individu seperti Vaid yang membawa agenda serupa semakin lama semakin lantang mempengaruhi masyarakat dunia walaupun secara saintifiknya, aktiviti LGBT khasnya hubungan lelaki dengan lelaki telah terbukti menimbulkan banyak keburukan. Ramai tahu apakah hukum bersemburit dan larangannya dari perspektif agama. Tetapi apa sebenarnya keburukan menjalinkan hubungan sesama jantina?

Kami sudah mendedahkan bagaimana penyakit AIDS satu masa dulu pernah digelarkan sebagai penyakit yang hanya menjangkiti golongan lelaki homoseksual, sehingga digelarkan penyakit khas orang gay. Apa yang menakutkan, mereka seakan tidak gentar dengan ancaman yang ada.

Oleh kerana hubungan perlu dilakukan secara semburit, virus HIV mampu merebak dengan lebih mudah berbanding hubungan normal. Kebarangkaliannya jauh berbeza - 1 dalam 125 untuk hubungan semburit dan 1 dalam 2000 untuk hubungan seks biasa. Ini menandakan hubungan bersemburit 5 kali lebih bahaya secara minima pada pelakunya, apabila kita berbicara tentang risiko jangkitan HIV.

HPV atau 'Human Papillomavirus' adalah kumpulan lebih 70 virus yang menyebabkan jangkitan-jangkitan pada bahagian kulit, mampu menjangkiti pelbagai jenis bahagian badan. Daripada 70++ jenis, 20 daripadanya merupakan virus penyebar penyakit kelamin menjangkiti alat kelamin yang tidak boleh dirawat.

Apa yang anda perlu ketahui sebelum 'memilih' untuk menjadi seorang gay - anda mempunyai kadar kemungkinan dijangkiti virus HPV yang sangat tinggi kerana virus HPV dianggap sebagai sesuatu yang universal di kalangan golongan semburit. Disebabkan daripada risiko itu jugalah, golongan gay menjadi golongan tertinggi mendapat penyakit kanser dubur.

Kajian yang dijalankan mendapati virus HPV boleh dijumpai di kalangan 90% lelaki gay HIV positif dan 65% bukan pembawa virus HIV yang gemar hubungan sesama jenis.

Wujud tiga jenis virus yang sehingga kini masih gagal dikawal dan didapati kerap kali merebak dikalangan individu gemar bersemburit yang dinamakan sebagai Hepatitis A Virus (HAV), Hepatitis B Virus (HBV) dan Hepatitis C Virus (HCV).

Ketiga-tiga virus menyerang organ-organ penting yang sama iaitu hati, menyebabkan jangkitan yang akan meninggalkan parut pada organ, kanser hati, kegagalan untuk hati berfungsi yang seterusnya akan menyebabkan kematian.

Bagi mereka yang dijangkiti HCV yang lebih rendah kadar jangkitannya pula, kesan virus itu hanya akan dirasai selepas 30 tahun kerana virus itu akan kekal dorman dalam tubuh seseorang terlebih dahulu.

Gonorrhea merupakan jangkitan yang berlaku pada bahagian saluran kencing seorang lelaki tetapi akibat daripada aktiviti bersemburit dan gemar melakukan aktiviti oral seks menggunakan mulut, jangkitan ini juga sudah didapati berlaku di bahagian dubur dan juga tekak individu dijangkiti.

Golongan homoseksual dilaporkan mempunyai kemungkinan 3.7 kali lebih tinggi untuk mendapat jangkitan gonorrhea, hasil daripada aktiviti songsang mereka berbanding pasangan lain yang melakukan hubungan seksual dalam tabii.

Dinamakan sedemikian rupa kerana hanya ditemui di kalangan lelaki-lelaki gay, Gay Bowel Syndrome atau GBS mempunyai tiga jenis jangkitan iaitu proctitis, proctocolitis dan enteretitis - apa yang membezakannya adalah di mana jangkitan berlaku.

Penyebab utama GBS adalah sisa-sisa najis yang melekat pada bahagian dubur seseorang lelaki yang ditusuk ke dalam bahagian usus menyebabkan usus dipenuhi dengan bakteria serta patogen-patogen tidak sepatutnya. Ada juga kes GBS berlaku disebabkan oleh perpindahan najis tadi melalui mulut akibat daripada aktiviti menghisap kemaluan pasangan yang kotor.

Kajian-kajian yang telah dijalankan selama ini menunjukkan satu kecenderungan yang serupa antara individu gemar bersemburit dengan kejadian bunuh diri. Golongan gay dilaporkan mempunyai kecenderungan 3 kali lebih tinggi untuk mengambil tindakan drastik membunuh diri, disebabkan oleh tekanan yang mereka hadapi dengan usia 25 tahun menjadi usia purata cubaan pertama berlaku.

Dalam kajian jangka panjang melibatkan pemantauan 1,007 orang individu sejak lahir - mereka yang telah dewasa dan menjadi seorang gay atau biseksual dilaporkan mempunyai kadar kemurungan lebih tinggi, perlu bergantung dengan bahan terlarang serta memang lebih mudah membunuh diri.

Adakah anda tahu, secara purata seorang lelaki homoseksual mempunyai jangka hayat purata yang lebih rendah berbanding lelaki normal? Angkanya pula bukan kecil, tetapi anggarannya besar - dengan beza di antara 8 ke 20 tahun dilaporkan.

PIhak-pihak pro LGBT menyifatkan perkara itu berlaku adalah kerana disebabkan golongan gay yang gemar aktiviti bersemburit terpaksa hidup dalam tekanan masyarakat, menyebabkan mereka sepanjang hayat berdepan prejudis yang memendekkan hayat mereka.

Walaupun begitu, kajian yang dijalankan di beberapa buah bandar yang mengamalkan pendekatan liberal di Amerika Syarikat dan Kanada, yang lebih terbuka untuk menerima perbezaan seksualiti golongan ini - keputusan yang hampir sama diperolehi dengan majoriti lelaki gay berusia 20-an ketika kajian, diramalkan tidak akan mampu mencapai usia 65 tahun.

Gay People In Homophobic Regions Die Younger Than Those In Accepting Communities


Apa Sebenarnya Yang Anda Sedut Ketika Jerebu?

Jerebu yang melanda negara kita pada ketika ini tersangat membimbangkan.

Seperti tahun-tahun sebelum ini, jerebu telah membuatkan seluruh negara kucar-kacir dan menggugat keharmonian antara 2 buah negara iaitu Malaysia dan Indonesia.

Namun, sejauh mana kita faham tentang jerebu ini? Apa sebenarnya yang terkandung dalam udara berjerebu ini sehingga ia mampu meragut nyawa?

Seperti yang ramai tahu, udara yang wujud pada hari ini sebenarnya mengandungi bahan pencemar dan kita menghidunya dalam jumlah yang sangat kecil ketika mana udara agak bersih (API bawah 50).

Namun, peratusan bahan pencemar ini adalah lebih tinggi ketika berlakunya jerebu.

Habuk halus (PM) menjejaskan lebih ramai orang berbanding bahan pencemar yang lain. PM10 dan ke bawah adalah lebih teruk.

Komponen utama PM ialah sulfat, nitrat, ammonia, natrium klorida, karbon, habuk mineral dan air.

Pendedahan kronik kepada zarah-zarah ini menyumbang kepada risiko mengembangkan penyakit kardiovaskular dan pernafasan, serta kanser paru-paru.

Sulfur dioksida adalah bahan pencemar yang membuatkan jerebu berbau yang menusuk hidung dan ia dihasilkan daripada pembakaran hutan gambut.

Sulfur dioksida boleh menjejaskan sistem pernafasan dan fungsi paru-paru serta menyebabkan kerengsaan mata.

Keradangan saluran pernafasan menyebabkan batuk, rembesan lendir, asma yang memburuk dan bronkitis kronik serta menjadikan orang lebih cenderung kepada jangkitan saluran pernafasan.

Apabila tahap SO2 dalam udara adalah lebih tinggi, jumlah pesakit yang dimasukkan ke hospital akibat penyakit jantung dan kematian semakin meningkat.

Karbon monoksida adalah sejenis gas terhasil akibat daripada pembakaran yang tidak lengkap.

Gas ini menghalang pengambilan oksigen oleh darah yang mana dapat mengakibatkan pengurangan yang sangat tinggi dalam penyediaan oksigen ke jantung, terutama bagi orang yang menderita penyakit jantung.

Nitrogen dioksida adalah gas berwarna merah-jingga-coklat dengan bau yang menjengkelkan, menusuk hidung dan beracun.

Di bawah sinaran matahari, nitrogen dioksida boleh menyebabkan pembentukan ozon, asid nitrik dan zarah yang mengandungi nitrat.

Jangan keliru dengan lapisan ozon di atmosfera atas, kerana O3 adalah ozon di paras tanah. Ia merupakan salah satu unsur utama dari asap fotokimia.

Ozon yang berlebihan dalam udara boleh memberi kesan yang ketara pada kesihatan manusia.

Ia boleh menyebabkan masalah pernafasan, mencetuskan serangan asma, mengurangkan fungsi paru-paru dan menyebabkan penyakit paru-paru.

Bahan pencemar lain yang terkandung dalam jerebu termasuklah karbon dioksida (CO2) dan juga wap air dari pembakaran.

Jika API mencecah 100 iaitu sesuatu yang sangat tidak sihat, mereka yang menghidap angin ahmar dan masalah jantung atau paru-paru yang kronik dinasihatkan supaya mengelakkan diri daripada terlibat dalam aktiviti luar.

Jika API melebihi 200, warga emas, wanita hamil dan kanak-kanak perlu mengelakkan daripada keluar rumah dan tingkap rumah perlu sentiasa ditutup. Jika ingin keluar, dinasihatkan untuk memakai topeng muka.

Sebaik sahaja API melepasi 300, keadaan adalah sangat berbahaya dan orang sihat sekalipun dinasihatkan untuk tidak terlibat dalam aktiviti luar dan memakai topeng N95 ketika keluar.

Namun disebabkan oleh penggunaan topeng N95 membuatkan pernafasan terhad dan boleh menyebabkan ketidakselesaan, maka kanak-kanak tidak boleh memakai topeng ini.

Dan akhir sekali, anda perlu minum air dengan banyak, rehat dengan cukup dan makan makanan yang berkhasiat kerana badan anda akan bekerja lebih keras untuk membuang toksin yang anda hidu.

Artikel ini adalah terjemahan dan olahan semula artikel What is in the Haze We’re Breathing yang diterbitkan oleh Loyar Burok.


7 Diet Yang Menjejaskan Kesihatan Dan Otak Anda

Otak boleh dikatakan organ paling penting dalam tubuh manusia. Ia bukan sahaja mengawal organ lain seperti mengekalkan jantung anda berdegup dan paru-paru anda bernafas sepanjang masa tetapi ia juga merupakan repositori penting yang menjadikan anda seorang manusia. Semua fikiran, perasaan dan kenangan anda berlaku disebabkan otak.

Oleh itu, adalah penting untuk memastikan organ paling penting ini sentiasa sihat. Salah satu cara menjaga otak adalah dengan pemakanan yang betul. Bahkan, pemakanan sihat juga melambatkan kadar penuaan dan mengurangkan risiko mengalami gangguan mental.

Berlawanan dengan pemanakan sihat, terdapat juga makanan yang mampu melemahkan otak anda. Jika anda mengambil diet tidak sihat secara berterusan, anda mungkin akan mengalami kekeliruan, keresahan, angin yang tidak baik dan reaksi yang lebih perlahan.

Pada dasarnya, diet tidak sihat akan membuatkan otak anda lebih tertekan dan sukar untuk membuat keputusan yang baik. Jika anda ingin meningkatkan kesihatan otak anda, jauhilah 7 makanan yang paling memberi kesan buruk terhadap otak anda ini.

Berita baiknya ialah tidak semua lemak adalah buruk bagi anda. Namun, sejenis lemak yang dikenali sebagai lemak trans mempunyai kesan buruk pada otak.

Lemak trans adalah sejenis asid lemak tidak tepu yang terdapat secara semula jadi dalam produk haiwan termasuk daging dan tenusu. Akan tetapi, ia tidaklah seburuk lemak trans yang dihasilkan industri makanan untuk digunakan dalam pelbagai jenis makanan yang dipek.

Lemak trans yang juga dikenali sebagai minyak hidrogenasi ini banyak digunakan untuk menghasilkan marjerin, makanan dibakar seperti roti, kerepek, makanan sejuk beku dan makanan dalam tin.

Mereka yang mengambil lemak trans berlebihan berisiko tinggi untuk terkena penyakit Alzheimer dan nyanyuk. Kajian menunjukkan juga bahawa penggunaan lemak trans yang tinggi membawa kepada kemerosotan kognitif lebih awal, jumlah sel otak yang rendah dan lemah daya ingatan. (sumber)

Minuman manis seperti air berkabonat, minuman sukan, minuman tenaga dan mana-mana minuman bergula tinggi yang lain hampir tidak mempunyai nilai pemakanan.

Pengambilan minuman bergula secara kerap boleh membawa kepada gangguan fizikal seperti diabetes, tekanan darah tinggi, kolesterol tinggi, Alzheimer atau nyanyuk.

Selain itu, pengambilan fruktosa (pemanis dalam kebanyakan minuman) yang tinggi juga terbukti boleh mengurangkan keupayaan pembelajaran, ingatan, fungsi otak secara keseluruhan dan pembentukan neuron baru. Ia juga boleh menyebabkan radang pada otak. (sumber)

Karbohidrat halus sebenarnya adalah produk bijirin yang diproses seperti tepung putih, roti putih, nasi putih, pastri, soda, makanan ringan, pasta, bijirin sarapan pagi dan banyak lagi. Ia tidak semestinya rasa manis tetapi akan bertukar menjadi gula dalam badan dengan cepat.

Ini kerana proses menghalusi bijirin ini akan menghilangkan semua serat dan nutrisi daripada bijirin asal. Makanan yang kaya dengan karbohidrat halus ini merupakan beban glisemik yang tinggi dan akan merangsang gula dalam darah anda.

Karbohidrat halus ini memberi kesan yang sama seperti anda mengambil gula seperti gangguan ingatan, radang dan risiko tinggi untuk mengalami demensia. Kajian menunjukkan bahawa kanak-kanak yang mengambil karbohidrat halus dalam jumlah tinggi agak lemah dalam ujian kecerdasan nonverbal.

Bagi warga emas yang mengambil karbohidrat halus sebanyak 58% dalam kalori harian akan mempunyai dua kali ganda risiko kecacatan mental dan nyanyuk berbanding mereka yang makan lebih banyak buah-buahan dan sayur-sayuran. (sumber)

Makanan yang diproses atau dipek biasanya kehilangan nutrisi penting secara keseluruhan dan digantikan dengan gula, lemak dan garam. Makanan seperti ini semakin popular di kalangan orang yang sibuk bekerja kerana ia mudah dan cepat disediakan berbanding makanan yang dimasak.

Walau bagaimanapun, adalah penting untuk memasak makanan yang penuh dengan nutrisi sekerap yang anda boleh kerana makanan yang diproses atau "Diet Barat" ini terkenal kerana menyebabkan pengumpulan lemak di sekeliling organ-organ penting.

Ia juga sering dikaitkan dengan kerosakan pada tisu dan mengurangkan sel-sel otak. Selain itu ia boleh menyebabkan gangguan pada sawar darah otak atau BBB (blood brain barrier), membran yang bertanggungjawab melindungi otak daripada bahan berbahaya. (sumber)

Tidaklah begitu mengejutkan bahawa alkohol adalah salah satu diet yang boleh merosakkan otak. Ini kerana ramai yang melakukan perkara bodoh apabila di bawah pengaruh alkohol. Mengambil alkohol secara berlebihan untuk jangka panjang boleh menyebabkan kerosakan kekal pada otak.

Ini kerana pengambilan alkohol yang kronik boleh mengecutkan otak dan mengganggu neurotransmiter yang digunakan otak untuk berkomunikasi. Alkohol juga akan mengakibatkan kekurangan vitamin B1 yang boleh menjurus kepada perkembangan sindrom Korsakoff.

Sindrom ini bertanggungjawab terhadap kerosakan teruk pada otak yang menyebabkan masalah seperti hilang ingatan, kekeliruan, tidak stabil, dan masalah penglihatan. (sumber)

Secara umumnya ikan adalah diet tambahan yang sihat untuk anda. Ia rendah lemak tepu dan mengandungi asid lemak omega-3 yang sihat serta vitamin B12, zink, besi dan magnesium.

Walau bagaimanapun, sesetengah ikan mempunyai kandungan merkuri yang sangat tinggi iaitu bahan tercemar logam berat dan racun neurologi. Merkuri akan berada dalam tisu haiwan dan manusia untuk jangka masa yang lama.

Ikan yang merupakan pemangsa dan hidup lebih lama cenderung untuk mempunyai konsentrasi merkuri yang tinggi dalam daging mereka. Ini kerana selagi mereka hidup, mereka akan memakan ikan lain yang mengandungi paras merkuri yang lebih rendah.

Adalah lebih baik untuk mengelak atau mengehadkan daripada makan ikan tuna, todak, tenggiri, yu, tilefish dan beberapa lagi jenis ikan yang mengandungi kandungan merkuri yang tinggi untuk mencegah gangguan neurotransmiter otak anda. (sumber)

Penggunaan gula berlebihan memang memudaratkan badan dan otak anda tetapi menggantikan gula dengan pemanis buatan tidaklah begitu selamat, terutamanya aspartame.

Walaupun pengeluar gula gantian ini mendakwa bahawa gula ini selamat digunakan, beberapa kajian telah menghubungkan aspartame dengan masalah tingkah laku dan kebolehan kognitif. Ia boleh menyebabkan kesan buruk terhadap keupayaan untuk belajar dan mengawal emosi.

Dalam satu kajian yang dilakukan, hanya 8 hari diet yang melibatkan penggunaan aspartam yang tinggi boleh menyebabkan peserta mendapat markah rendah dalam ujian mental. Peserta juga mudah berasa marah dan tertekan.

Kajian lain pula mendedahkan bahawa orang yang germar meminum minuman ringan diet seperti diet coke yang menggunakan pemanis buatan mempunyai peningkatan risiko demensia atau strok. (sumber)


Kisah Hujan Ikan Paus yang Berlaku Pada Tahun 1970

Pada 9 November 1970, bangkai seekor ikan puas sperma sepanjang 45 kaki dan seberat lapan tan telah ditemui hanyut di Pantai Heceta berhampiran Florence, Oregon, Amerika Syarikat.

Selain risaukan bau busuk yang terhasil, pihak berkuasa tempatan juga bimbang para pengunjung pantai mungkin tercedera sekiranya  memanjat bangkai ikan gergasi itu.

Pihak yang bertanggungjawab menguruskan pantai-pantai di Oregon ketika itu ialah Bahagian Lebuhraya Negeri Oregon (kini Jabatan Pengangkutan Oregon). Mereka telah dipanggil untuk menguruskan mayat ikan paus sperma itu.

Pembantu Jurutera Lebuhraya Daerah, George Thornton, telah dilantik untuk memikirkan rancangan yang sesuai bagi menangani masalah itu. Pada mulanya mereka bercadang untuk memotong dan membakar bangkai ikan paus itu tetapi ia terlalu besar.

Selepas berunding dengan ahli-ahli Tentera Laut Amerika dan pakar letupan, Thornton akhirnya memutuskan untuk meletupkan sahaja bangkai haiwan itu menggunakan dinamit sehingga menjadi ketulan-ketulan kecil.

Thorton menyangka bahawa kepingan-kepingan kecil bangkai paus itu akan tersebar ke seluruh laut dan pantai yang kemudiannya menjadi makanan semula jadi kepada burung, ikan dan ketam.

Pada 12 November, orang ramai dan pemberita tempatan telah berkumpul di Pantai Heceta sekitar beberapa ratus meter dari bangkai ikan paus itu. Salah seorang daripada penonton yang hadir ialah Kelly Umenhofer yang ketika itu berusia 14 tahun.

Umenhofer yang begitu teruja berlari ke arah bapanya dan memberitahu bahawa pasukan pengebom akan meletupkan bangkai itu dengan 20 kotak dinamit. Bapa Umenhofer menyangka anaknya mungkin tersalah dengar bahawa mereka sebenarnya mahu menggunakan 20 batang dinamit sahaja.

Namun, Umenhofer sebenarnya tidak tersalah dengar. Apabila Thornton memberikan isyarat, pekerja Bahagian Lebuhraya Negeri meletupkan hampir 500 kg bahan letupan dinamit itu pada bangkai paus.

Orang ramai yang menyaksikan kejadian itu terkejut dengan letupan kuat itu, termasuk Umenhofer dan bapanya. Kira-kira 30 saat selepas itu, ketulan bangkai ikan paus yang terpelanting 100 kaki di udara mula jatuh.

Ketulan bangkai itu terbang ke pelbagai arah dan penonton mula berteriak sambil berlari menyelamatkan diri mereka daripada ditimpa "hujan ikan paus" itu.

Apa yang mengejutkan orang ramai ialah bangkai ikan paus yang diletupkan itu tidak menjadi ketulan kecil tetapi ketulan-ketulan besar yang boleh mendatangkan kecederaan.

Menurut seorang pemberita, Paul Linnman, dari stesen televisyen KATU, dia dan jurukameranya iaitu Doug Brazil terpaksa melarikan diri ketika sedang membuat liputan letupan bangkai paus itu untuk menyelamatkan diri.

Baju mereka dipenuhi dengan hujan seperti minyak yang berbau busuk. Walaupun kejadian itu berlaku hampir 50 tahun yang lalu, Doug masih lagi ingat bau busuk bangkai ikan paus itu.

Walaupun tiada yang cedera akibat ditimpa hujan ikan paus itu tetapi ia mengakibatkan kerosakan yang agak teruk. Salah satu ketulan jatuh betul-betul di atas kereta yang baru dibeli bapa Umenhofer sehingga meranapkan bumbung kenderaan itu. Ketulan bangkai paus yang merosakkan kereta itu dikatakan sebesar sebuah meja kopi.

Umenhofer berkata, pihak penguasa tempatan Oregon telah menggantikan semula kereka bapanya yang rosak itu. Mereka juga belajar satu pelajaran penting daripada kesilapan pada hari itu untuk tidak lagi melupuskan bangkai ikan paus yang terdampar dengan meletupkannya.

Sembilan tahun selepas itu pada 1979, Oregon sekali lagi gempar apabila 41 ekor ikan paus sperma berenang naik ke pantai Florence seolah-olah membunuh diri sendiri.

Kali ini, pihak berkuasa tempatan tidak lagi mengulangi kesilapan sama yang mereka lakukan pada 1970. Undang-undang baru di Oregon mengarahkan agar semua bangkai paus yang terdampar di sana dilupuskan dengan cara ditanam dalam pasir.

Walaupun meletupkan ikan paus patut dielakkan tetapi bangkai haiwan itu masih boleh meletup dengan sendirinya. Ini kerana dalam proses penguraian, gas metana dan gas lain-lain akan terkumpul dalam bangkai ikan paus. Ia menambah tekanan dan boleh menyebabkan bangkai itu meletup.

Sebagai contoh, bangkai seekor ikan paus sperma yang ditunda pada tahun 2004 melalui jalan di bandar Tainan, Taiwan, telah meletup dengan sendirinya. Isi perut bangkai paus itu telah menyembur mengenai orang, kereta dan kedai yang berada berhampiran.


Mengapa Kita Berbohong Dan Cara Untuk Mengesan Pembohong - Kajian

Berbohong adalah sebahagian daripada sifat manusia di mana ia telah wujud sejak bahasa mula-mula berkembang dan idea penipuan wujud lebih lama lagi.

Kita semua pernah berbohong dan dibohongi. Sebab mengapa berbohong sangat lazim adalah kerana kadang-kala ia merupakan jalan keluar yang paling mudah.

Bergerak kembali ke evolusi dan kelangsungan hidup, kita manusia berbohong untuk mendapatkan sumber daya untuk hidup dan pasangan.

Dari segi evolusi dan bertahan hidup, manusia berbohong untuk mendapatkan sumber hidup dan juga pasangan.

Berbohong adalah lebih mudah daripada terlibat dalam konflik secara fizikal. Banyak penyelidikan telah dilakukan terhadap pendusta dan bagaimana mengenalinya bagi menyelamatkan diri kita daripada ditipu.

Kita biasanya berbohong sama ada untuk melindungi diri atau mempromosikan diri kita sendiri. Kita boleh melindungi diri kita daripada perbuatan salah dengan menutupinya dengan dusta untuk mengelakkan daripada menanggung akibatnya.

Kita juga berbohong untuk melarikan diri daripada situasi atau orang yang tak mahu dikaitkan dengan kita.

Apabila berkaitan dengan mempromosikan diri kita, ia mungkin untuk memperoleh kelebihan peribadi, kewangan, kelihatan hebat dalam temujanji atau temuduga dan macam-macam lagi.

Penyelidikan menunjukkan bahawa pembohong mempunyai 20% lebih banyak gentian saraf dalam korteks prefrontal mereka.

Ia menunjukkan bahawa pendusta kronik mempunyai lebih banyak sambungan dalam otak mereka.

Hal Ini boleh ditafsirkan dalam dua cara iaitu serat saraf yang lebih banyak mempengaruhi mereka untuk berbohong, kerana mereka dapat mencipta pembohongan dengan cepat dalam otak mereka, atau pembohongan yang berulang-ulang meningkatkan gentian saraf mereka.

Joshua Green dari Universiti Harvard mengimbas otak subjek menggunakan fMRI dan menemui aktiviti yang lebih dahsyat dalam nukleus accumbens, yang mana bertanggungjawab untuk pemprosesan ganjaran.

Semakin teruja bahagian otak ini mendengar tentang kemungkinan mendapatkan wang, semakin besar kemungkinan seseorang itu untuk menipu dan berbohong.

Satu lagi kajian penyelidikan di University of London menunjukkan bahawa perbuatan penipuan yang kecil boleh menyebabkan pembohongan yang lebih besar di masa akan datang.

Pembohongan kronik menumpulkan tindak balas amygdala, yang bertanggungjawab terhadap emosi. Ini akan menyebabkan pembohongan kecil berkembang kepada pembohongan besar dengan mudah dengan rasa bersalah yang sangat sedikit.

Mengesan kebohongan adalah sains yang tidak dapat difahami, tetapi terdapat penanda biasa yang boleh kita perhatikan dalam pembohongan pada tahap umum.

Peningkatan saiz anak mata disebabkan oleh penumpuan yang lebih tinggi adalah salah satu petanda yang baik.

Kebenaran sentiasa dikaitkan dengan ketenangan tetapi berbohong memerlukan lebih banyak tumpuan dan perhatian untuk memutar belitkan cerita.

Biasanya, pendusta amatur lebih gugup dan akan mengeluarkan suara kecil yang tinggi serta bibir dirapatkan.

Walau bagaimanapun, apabila kepentingan berkaitan dengan pembohongan itu adalah tinggi, pendusta akan mempunyai sikap yang sangat santai dan serupa dengan mereka yang bercakap benar, kerana dia tidak mahu ditangkap.

Ini mungkin termasuk postur badan yang santai, kurang gelisah dan suara tenang untuk berpura-pura bahawa dia benar-benar bercakap benar.

Walau bagaimanapun, mereka ini akan bertindak terlalu kaku dan mengurangkan hubungan mata dengan pendengar, atau melakukan hubungan mata yang keterlaluan.

Ekman dan rakan-rakannya (1978) mencipta Sistem Pengekodan Tindakan Muka (FACS) yang dapat mengesan ekspresi mikro yang berlangsung kurang dari sepersepuluh saat, tetapi ini dapat memberi gambaran penting tentang emosi tersembunyi, seperti kemarahan dan rasa bersalah walaupun seseorang itu adalah penipu yang hebat.

Pembohong biasanya mengambil lebih banyak masa untuk menjawab soalan kerana mereka memerlukan masa untuk mencipta cerita yang kelihatan benar.

Walau bagaimanapun, apabila mereka diberi masa terlebih dahulu, mereka biasanya cepat menjawab dan kurang bercakap.

Gaya perbualan biasanya negatif, lebih mengeluh dan kurang bekerjasama. Pembohong seolah-olah tidak mahu memberikan maklumat, sama ada disebabkan rasa bersalah atau takut ditangkap.

Kisah-kisah yang diberitahu oleh pembohong biasanya bercampur-campur dan kurang logik.

Mereka menggunakan pergerakan tangan yang lebih sedikit dan mungkin mengulangi kata-kata dan frasa untuk mengelakkan menambah plot kepada cerita palsu mereka.

Pengulangan ini kemudian ditambahkan dengan lebih banyak perkataan apabila si pendengar kelihatan ragu-ragu. Ini dikenali sebagai Kesan Pinocchio, di mana seperti hidung Pinocchio, jumlah kata-kata "tumbuh" bersama dengan pembohongan.

Sejak penciptaan e-mel, kebanyakan transaksi perniagaan bermula dengan cadangan yang dihantar melalui e-mel. Adalah sangat penting bagi ahli perniagaan untuk mengelakkan diri daripada ditipu oleh komitmen palsu yang dibuat melalui e-mel.

Ini adalah beberapa cara di mana kita boleh mengenal pasti pendusta dengan pilihan perkataan dan tatabahasa mereka.

Kurang kata ganti orang pertama: Pembohong akan mengelakkan diri daripada bertanggungjawab dan akan mengelakkan penggunaan kata ganti orang pertama seperti 'Saya' atau 'kami' untuk menjauhkan diri dari plot mereka yang sedang dibohongi.

Lebih banyak perkataan negatif: Pembohong pada umumnya bersalah atas tindakan mereka dan dengan itu tulisan mereka akan lebih menyalahkan, kata-kata benci dan sedih.

Kurang kata-kata pengecualian: Kata-kata seperti 'kecuali', 'tetapi' atau 'tidak' yang membezakan apa yang mereka lakukan berbanding apa yang mereka tidak lakukan, tidak disertakan.

Berbohong tidak semestinya satu perbuatan jahat seperti untuk tidak mengguriskan hati seseorang dengan berkata bahawa si pengantin kelihatan cantik walaupun sebenarnya tidak.

Namun berbohong dalam perniagaan atau perhubungan boleh merosakkan hidup. Jadi, mengenal pasti pembohong adalah sesuatu yang sangat penting untuk diketahui bagi mengelakkan kita semua menjadi mangsa.


Ikan Buntal Fugu Harimau : Antara Makanan Beracun Termahal di Jepun

Anda mungkin pernah terdengar tentang ikan fugu, spesis ikan buntal yang boleh membunuh namun merupakan makanan istimewa yang dihidangkan di seluruh Jepun.

Orang Jepun makan 10,000 tan ikan ini setiap tahun, tetapi pada musimnya ia boleh mencecah sehingga RM1,100 sekilogram. Jadi apa yang membuatkan hidangan ini begitu mahal?

Terdapat lebih daripada 120 spesies ikan buntal. 22 spesis yang berlainan diluluskan oleh kerajaan Jepun untuk dihidangkan di restoran, tetapi satu spesis mempunyai nilai dan racun yang lebih tinggi berbanding yang lain, iaitu ikan torafugu atau ikan buntal harimau.

Ikan torafugu liar sering kali ditemui di restoran-restoran mewah di mana ia dihidangkan dengan cara dihiris nipis sebagai sashimi, digoreng malah digunakan untuk menghasilkan sake panas yang dikenali sebagai hirezake.

Restoran Yamadaya telah menghidangkan ikan buntal ini lebih daripada 100 tahun. Ikan fugu mereka ditangkap di selatan Jepun dan dibawa secara hidup-hidup dengan kargo udara ke restoran mereka di Tokyo.

Mendapatkan ikan ini boleh menjadi sangat rumit. Di Pasar Haedomari, ikan fugu dilelong menggunakan beg dan isyarat tangan tersembunyi.

Setiap pembeli yang berpotensi meletakkan tangan mereka di dalam beg dan membuat bidaan mereka secara rahsia sebelum pembida yang berjaya dipilih.

Dan apabila melibatkan penjualan makanan yang sangat berbahaya, keselamatan adalah satu keutamaan.

Pada tahun 2018, apabila sebuah pasar raya secara tidak sengaja menjual lima bungkusan ikan yang mana hati yang beracun tidak dikeluarkan, bandar itu menggunakan sistem penggera peluru berpandunya untuk memberi amaran kepada penduduk.

Tetrodotoxin yang terdapat dalam ikan fugu adalah lebih toksik daripada sianida, dan setiap tahun kira-kira 20 orang menjadi mangsa racun disebabkan oleh ikan yang disediakan dengan tidak betul.

Untuk mengetahui bahagian mana yang beracun dan menyediakan ikan secara selamat, ia memerlukan kemahiran dan latihan yang tinggi.

Bahagian-bahagian beracun boleh berbeza-beza bagi setiap spesies dan spesies hibrid yang ada ketika ini membuatkan bahagian beracun semakin sukar untuk diketahui.

Salah satu perkara paling sukar untuk membezakan adalah ovari fugu betina yang mana sangat toksik dan buah zakar fugu jantan yang merupakan makanan istimewa.

Kerajaan Jepun mengenakan kawalan ketat dalam membenarkan siapa yang layak untuk menyediakan fugu dan tukang masak perlu mengambil peperiksaan yang panjang sebelum dibenarkan secara sah untuk menyediakan ikan tersebut.

Peraturan yang ketat ini bermakna walaupun ikan ini boleh membunuh, namun jumlah kematian disebabkan oleh memakan tiram adalah lebih tinggi daripada ikan ini setiap tahun.

Semua kemahiran dan latihan yang diperlukan untuk menyediakan ikan ini membuatkan harganya melambung tinggi.

Ikan fugu dibunuh beberapa saat sebelum disediakan dan walaupun proses ini kelihatan mengerikan kerana otot-otot ikan ini terus berdenyut, otak ikan ini sebenarnya telah mati.

Kaedah membunuh ikan ini bermaksud dagingnya kekal segar untuk lebih lama dan di restoran Yamadaya, fugu dibiarkan 24 jam sebelum disediakan.

Bagi mereka yang telah merasa ikan ini, mereka memberitahu bahawa ia mempunyai tekstur yang kenyal dan rasanya sangat halus.

Terdapat sebab lain mengapa ikan fugu harimau semakin mahal iaitu disebabkan oleh penangkapan ikan yang berlebihan.

Ikan ini hampir berada di bawah status terancam dan pada tahun 2005 kerajaan Jepun mengehadkan kuota memancing dan musimnya.

Dan satu lagi spesies yang boleh dimakan yang popular di seluruh Jepun iaitu ikan buntal Cina, jumlahnya populasinya telah menurun sebanyak 99.9% sepanjang 45 tahun yang lalu.

Versi ikan ini yang diternak adalah jauh lebih murah dan lebih banyak rangkaian restoran fugu yang berpatutan mulai muncul. Namun, ikan yang diternak ini sukar untuk dijaga dan pengguna Jepun mengatakan bahawa rasanya tidak sesedap fugu liar.

Harga ikan fugu liar yang sangat mahal bermakna keselamatannya terjamin kerana disediakan oleh tukang masak pakar dan apabila ia melibatkan ikan yang boleh membunuh, anda seharusnya bersedia untuk membayar dengan harga yang mahal.


Sejarah Bencana Jerebu Yang Saban Tahun Menghantui Malaysia

Kita mulakan artikel ini dengan satu pertanyaan mudah - ejaan mana yang betul; jerebu atau jerubu? Sekiranya anda melakukan carian di internet, masih banyak kekeliruan melibatkan perkataan ini dilakukan ahli masyarakat kita.

Ejaan yang betul adalah 'jerebu,' tetapi kesilapan dalam penggunaan istilah 'jerubu' juga masih diamalkan dengan beberapa jabatan kerajaan pun turut melakukan kesilapan serupa. Musim jerebu seolah-olah satu jadi satu kemestian akan berlaku di negara kita - dengan acara saling tuduh-menuduh di antara negara kita dan Indonesia akan berlaku menghangatkan suasana.

Bagaimana musim jerebu ini bermula sebenarnya? Adakah fenomena ini sesuatu yang baru atau sebenarnya sudah berlangsung agak lama? Jom kita telusuri tentang sejarah bencana jerebu yang kerap mengganggu kehidupan kita.

Sejak era 1960-an lagi sebenarnya bencana jerebu disebabkan oleh hasil tangan manusia dilaporkan berlaku, namun hanya bermula pada era 1980-an kajian saintifik untuk mengenalpasti insiden itu lebih jelas dimulakan. Pada zaman tersebut, satu insiden berlaku apabila sebuah pesawat yang sepatutnya mendarat di Kuala Lumpur dari London, gagal mengenalpasti lokasinya sehingga terpaksa mendarat di Singapura disebabkan oleh kabus/asap yang terlalu tebal.

Rekod-rekod berkenaan jerebu berlaku dalam tempoh beberapa kali daripada tahun 1982 sehinggalah tahun 1998, dengan bulan Ogos hingga September menjadi detik di mana jerebu akan melanda negara kita. Pada era inilah dapat dikenalpasti bahawa jerebu yang ada, datangnya daripada proses pembakaran tidak terkawal dalam skala besar-besaran melibatkan kawasan hutan di Sumatera dan Kalimantan.

Pada awalnya, jerebu hanya berlaku kurang daripada sebulan lamanya namun tahun 1991 disebutkan sebagai titik permulaan bencana jerebu menjadi semakin teruk, dengan asap menyelubungi ruang udara kita daripada bulan Ogos sehinggalah bulan September. Dua insiden berikutanya, pada tahun 1993 dan 1994 menunjukkan jerebu berlaku daripada bulan Ogos sehingga bulan Oktober; durasi ini akhirnya seolah menjadi kebiasaan yang perlu dilalui rakyat Malaysia, Singapura dan Brunei.

Kerajaan Indonesia pula dilihat tidak mempunyai regulasi atau kuasa yang mencukupi dalam mengekang aktiviti pembakaran hutan - walaupun mendapat tekanan jiran serantau mereka. Situasi diburukkan lagi dengan musim kemarau yang berlaku daripada bulan Jun hingga September menyebabkan api mudah merebak ke kawasan-kawasan; menyukarkan pembakaran dikawal.

Apa punca sebenar bencana jerebu ini dan kenapa pembakaran terbuka dilakukan sewenang-wenangnya? Puncanya adalah sangat mudah - pada ketika musim kering atau musim kemarau, waktu ini adalah waktu yang paling sesuai bagi mengosongkan tanah bagi penanaman semula.

Penguasaha akan menggunakan teknik tebang dan bakar bagi melupuskan sisa-sisa tanaman yang perlu dihapuskan; namun kebiasaannya pembakaran yang dilakukan dibuat tanpa pengawasan yang sepatutnya menyebabkan api sangat mudah merebak.

Situasi ini berlanjutan sekian lama kerana pengusaha di Indonesia khasnya mengambil tindakan sedemikian rupa, bagi membolehkan penanaman semula kelapa sawit dilakukan secepat mungkin. Bagaimanapun, ekoran daripada proses tebang dan bakar berulang kali, tanah yang menjadi lokasi kawasan pembakaran akan mengalami masalah kehilangan lembapan.

Daripada tanah yang semakin kering ini, risiko untuk tanah sedia ada lebih mudah terbakar diburukkan lagi setiap kali kawasan-kawasan penanaman perlu dilapangkan.

Walaupun begitu, menyalahkan masyarakat Indonesia saja agak tidak adil walaupun mereka adalah penyumbang terbesar masalah ini. Sebanyak 627 kawasan pembakaran atau titik panas dikesan di seluruh kawasan Kalimantan sahaja tetapi rakyat Malaysia pun turut sama menyumbang 10 kawasan pembakaran di sekitar kawasan Sabah dan Sarawak, dipercayai dengan tujuan serupa.

Masalah jerebu yang berpunca dari Indonesia ini sebenarnya sudahpun bermula pada era 1930-an namun mula menjadi lebih besar, disebabkan oleh permintaan bahan pulpa melibatkan penguasaha dari Jepun dan China yang terlibat dalam pembuatan kertas, sekitar tahun 1960-an. Melihat peluang membesarkan ekonomi yang ada, kerajaan Indonesia memperkenalkan beberapa akta bagi menggiatkan aktiviti penanaman dalam menambahkan jumlah eksport memenuhi permintaan yang ada.

Konsesi-konsesi pembalakan dibenarkan beroperasi dalam membuka kawasan-kawasan penanaman baru, mengorbankan kawasan hutan yang ada untuk dijadikan kawasan tanaman balak. Langkah ini walaupun dikritik, membantu Indonesia meningkatkan jumlah eksport balak mereka serta menambahkan sumber ekonomi.

Bagaimanapun, akibat kesan buruk pembalakan yang dijalankan - akhirnya kerajaan Indonesia mengambil langkah mengurangkan kebergantungan ekonomi mereka kepada hasil balak pada tahun 1980 sebelum memperkenalkan larangan penuh pada tahun 1985, dibeberapa kawasan tertentu.

Kawasan-kawasan pembalakan di sekitar pulau Jawa yang sebelum ini aktif, mula menyebabkan jumlah penduduk yang tinggal di situ dalam keadaan padat memerlukan sumber pendapatan yang baru. Bagi membantu memulihkan semula kawasan yang terjejas, kempen yang dinamakan sebagai 'program perpindahan setempat' dilakukan, melibatkan penduduk Pulau Jawa ke kawasan baru di Kalimantan dan Sumatera.

Malangnya kerajaan Indonesia gagal meramal satu perkara yang akan berlaku.

Kemasukan beramai-ramai penduduk asal Pulau Jawa ke kawasan sekitar Kalimantan dan Sumatera memerlukan pembukaan kawasan-kawasan baru. Ini bermakna proses pencerahan hutan perlu dilakukan dalam skala besar bagi membolehkan kawasan penempatan baru dibuka.

Penduduk yang baru dipindahkan pula tidak ada jalan lain dalam mempercepatkan proses pembukaan penempatan, selain daripada mengamalkan teknik tebang dan bakar yang tidak memerlukan perbelanjaan yang besar - didorong oleh status pendapatan mereka yang sangat rendah.

Bagaimanapun, kebakaran yang berlaku pada era ini masih boleh dikatakan kecil kerana banyak berlaku disebabkan oleh situasi tergesa-gesa penduduk yang mahu mempercepatkan proses perpindahan mereka.

Selepas lebih 5 tahun larangan penanaman balak dibeberapa kawasan diperkenalkan, ini telah menyebabkan Indonesia gagal memenuhi permintaan antarabangsa disebabkan oleh bekalan kayu yang menurun. Pada tahun 1990, kerajaan Indonesia berhasrat mahu membesarkan lagi industri minyak sawit di negara mereka yang pada ketika itu berada pada tahap 7% penyumbang kepada ekonomi negara.

Jadi kerajaan Indoensia memperkenalkan beberapa dasar baru memperkukuhkan industri sawit mereka, untuk menjadi salah satu cabang utama - menurunkan kadar faedah pinjaman kepada pengusaha sawit, meminda beberapa undang-undang, membuka lebih banyak kawasan penanaman dan yang lebih utama, menjalinkan hubungan dengan negara kita dalam memajukan lagi industri sawit.

Hasil daripada perubahan untuk mengutamakan pengeluaran minyak sawit ini, setiap tahun sejak tahun 1996 Indonesia kehilangan 2 juta hektar kawasan hutan yang diteroka bagi membolehkan kawasan penanaman sawit baru dibuka.

Perkara ini dirumitkan lagi dengan situasi yang perlu diteliti kerajaan Indonesia apabila melibatkan masalah jerebu ini. Ini kerana kegiatan sawit mereka, walaupun dilakukan di negara sendiri serta menggunakan kepakaran tempatan - sebenarnya bukan dimiliki oleh warga Indonesia. Pada tahun 2013, dilaporkan bahawa industri sawit yang menjadi punca terbesar masalah jerebu yang kerap melanda negara kita walaupun berpunca daripada Indonesia - sebenarnya melibatkan syarikat-syarikat dari Malaysia dan Singapura.

Hampir dua per tiga syarikat yang mengendalikan operasi penanaman dan pembakaran ladang-ladang sawit di Indonesia, khasnya di Sumatera dan Kalimantan dimiliki oleh rakyat Malaysia dan Singapura; dengan jumlah pelaburan melebihi RM3.3 billion keseluruhan.

Bolehkah disimpulkan di sini bahawa masalah jerebu yang berlaku, sebenarnya berpunca daripada kegagalan regulasi kerajaan Indonesia yang perlu bergantung dengan kegiatan penanaman sawit, serta syarikat-syarikat Malaysia dan Singapura yang tidak mempedulikan kesan kegiatan mereka kepada masyarakat di sekeliling mereka?